url: =2012 – 2015 ZYA Nasepaa ~ Pa Kam Suan Mung :: ZOMI DAILY\nposted on 11 January 2017 at 10:12 pm UTC+9:30 Lomkholna: Article, ZYA\n3rd World Zomi Convention :: India gam Manipur State, Lamka khuapi ah October 15-17, 2013 sungteng A 3 veina leitungbup Zomi Khawmpi (The 3rd World Zomi Convention) thupi takin kibawl a, Kawlgam lampan a pai nuam khempeuh ZYA in vaihawm in mi (200) kim in kisimthei in, a pai khempeuh in nuam kisa mahmah hi. ZYA min tawh ngeina lam lahna zong kinei thei in, muhnop kisa mahmah hi.\nZYA in Regirtration kingah :: ZYA kipawlna hong picing toto banah na lian tampi kisem in, neihsa zong hong kicing zawdeuhta ahih manin kumpi theihpihna (Registration/rSwfyHkwif) nei leng cih lunggulhna kinei-in kihanciam in kumkhat bang a kihanciam khit December 13, 2013 kumin kum 5 term tawh Nyipyitaw panin Kawlgambup kumpi theihpih kipawlna kingah in sum Ks. 500,000/- kibei hi. Zomi min tawh ZCD Party zom in minam min bulphuh kumpi theihpih kipawlna ahih manin lamdang zong kisa in zong kilungdampha mahmah hi. ZYA kumpi theihpihna Registration (rSwfyHkwiftrSwf) No. pen 2172 hi a, 2018 ciangin (oufwrf;wdk;) a kum ngetbeh tohzel ding ahi hi.\nAll-D ngahte pahtawi kipia :: ZYA in sum kicing a kineih zawh loh hangin Zomite itna tawh kiphuan kipawlna zui-in Zomi sungah tan 10 laivuanna ah piltungtuang (All-D ngahte) pahtawina neih ding thukimna tungtawnin kum 2012-2013 kum tan 10 laivanna ah “All-D ngah” Zolia nihte July 11, 2013 ni-in Pangpi SDA biakinn ah pahtawina thupi takin kinei hi.\nZomi Census (914) vai :: Kawlgambup milip kisimpina 2014 kumin hong om ciangin Zomi khempeuh kilungam in, cih nading mel a kitheihloh laitak ZCD Party in pan hong la in, hong makai a, ZYA in zong hih theihzah in khut kilenin kisemkhawm pah hi. Hih pen gamvai (politics) hi loin minam vai (Nationality) ahih manin Pasian nasemte tawh khutkilen in na kisema, GZA vaipuak piakna tawh kizui-in Zomi Cencus Committee (Kalay) ci-in ZYA in hih theihzah in na kisem in gamdang panin huhna sum sang 80 (odef;) val kizangkhia a, sum ngah, sum zatnate hih bang sum zang a minam vai na sepna ah muahuai hong sakna uhleh hong pahtakna uh zong kiza hi.\nMotor neih thakna vai :: ZYA motor Toyota Hilux pen hong lui luata banah a khua hun tawh kizui-in Super Custom khat neih ding lunggulhna tawh Leitungbup ah kitangko in huhna kingen hi.\nSisan Hawmte T-Shirt hong piate :: ZYA in kum sim in ZYA tungtawn a Sisan hawmte pahtawina kinei a Sponsor kizongin T-Shirt silh khat ta kipia hi. T-Shirt ading huhna hong piate a nuai-a bangin kiciamteh hi.\n1) 2010-kum Pa ????????????\n2) 2011-kum Pa Thang Khawm Pau (Zomi USA)\n3) 2012-kum Nu Cing Khan Dimte innkuan\n4) 2013-kum Pa Langh Do Mungte innkuan\n5) 2014-kum Rev. Dr. Go Chin Zam (OM)\n6) 2015-kum Pa Ngul Do Tuangte innkuan\nZYA India le Myanmar vai :: ZYA makaipi teng kimuhkhopna pen Lamka khuapi, Simte Hall ah 27 October 2013 ni zingsang 7:00 AM in kinei hi. Hih hun sungah mimal kipulakna le mailam kalsuanzia ding tampitak holimna kinei-in ZYA Indiate hong vak zingan nekkhopna tawh kimuhkhopna vai nuamtakin kizang thei hi.\nZYA omna khuate 2014, December kha ciang\n1) Nahnuai 2) Tonzang\n3) Tuimang 4) Buanli\n5) Tauleng 6) Selbungh\n7) O. Dalkhai 8) Tahan\n9) Zangtui 10) Haiciin\n11) Pinlong 12) Dimzang\n13) Singzung 14) Youchokwin\n15) Letpanchaung 16) Mualpi\n17) Thalmual 18) Pyidawtha\n19) Muizawl 20) Sawbua\n21) Nanphalong 22) Hlaingthaya & Khaikam\n23) Hlaingthaya & Phai 24) Suangsang\n25) Seihkantha 26) Kaptel\n27) Tuithang 28) Taklam\n29) Tedim 30) Tamu\n31) Yangon 32) Lezang\n33) Singgial 34) Phaiza\n35) Ngalzang 36) Ngalbual\n37) Buan 38) Tungzang\n39) Cikha 40) Talek\nZYA le ZOFA Fund zonna :: ZYA le ZOFAte lungtuppi ahi Zomi tualpi le Zomi innpi ading letang Acre 10 Kalaymyo ah neihzawh nading kihanciam in sumbul zonna (Fund Raising) 2015 kumin Dalkhat Ks. 5000/- tawh leitungbup Zomite omna tengah zuakin tua pan kingah sum tungtawnin leitang lei ding kisawm hi. Hih vai tawh kisai-in Zomi khempeuh in khut kilen in i sepkhop loh phamawh ahih manin, i omna ciat ah tha hong pia in hanciam khawm ding hanga, eite kipumkhat in khut kilen a i nasep khopna gah leitang lianpi khat a sawt loin Topa’n hong musak ding cih i lametna le i thungetna ahi hi.\nPa Kam Suan Mung\nPrevious: 2017 kum Zomi te maasuan #4 ~ Khup Khan Thang\nNext: Christian Hymn te’ tangthu: Lungmuanna Thupha


timestamp: atn

url: =Christians Awareness in Zogam :: ZOMI DAILY\nposted on 30 May 2016 at 7:29 am UTC+9:30 Lomkholna: Biakna, News, Zomi\n1. Sectarianism in Zogam – Zogam ah Christian kipawlna i neih zawhnailohna pen, Denomination (pawlpi) khat leh khat upzia sanzia (doctrine) ki leh ngatlua ban ah, Sia khat leh khat kilungsim galdona or Kigensiatna (verbal attack)tam lua lai leh nuntakna (economic Crisis) hahsa lua lai in, mission field zong nuam leh pawlpi phuh beh (Church planting)hanciam nuam kitam lua lai hikha ding hi.\nHih a tung aa thu teng bangci in solution muthei ding cih i ngaihsut ciangin,Denomination and doctrine pan in Zomite i community pen sectarianism in hong uk cip a hih man in,ei Zomi leh Zogam tawh kituak ding theologian mipil doctor tampi i neih te in, Western theologian te doctrine bawlsa bek tawh kalsuan i hih manin Zomi sung ah zattel khit lohna khat om hi ding a hih man in, Zomi zia leh Zogam dan tawh kituak in Pasian thulung ngaihna/ Pasian tawh kinai theihna, Combine in Pasian thuthuk sinna hong neihpih zel le uh Zomi sectarianism damdam in hong bei ding a hihi.\nSia khat leh khat doctrine attack kibawlna or personel verbal attack ki neihna te,a beitheihna ding in, Zogam aa Pawlpi lian Tuiphum, AG, RC leh EBC etc.. cih te pan siate leh makaite in ma hong pangpi uh hen la,Pawlpi khat leh khat kilawmtakna Fellowship service hong vaihawm zel le uh, damdam in Doctrine attack or personel attack hong kiam ding in ka um hi.\nSum muhna hahsatna tawh leh pawlpi mi zong koikoina hang in, i Zogam ki pumkhat mawhna a beina ding in, Zogam khantohna ding hanciam Social worker kipawlna tuamtuam in Banglam sumzonna, bang khaici leh bang singkung kisuan in na kisem leh hoih ding cih gelna hong nei in ma hong pang le uh hoih ding a hihi.\nTua ban ah pawlpiphuh behbehna leh Pawlmi kisuhsakna a beina ding in, Pasian nasem crusaders pawl leh Laisiangtho sangkah te i pawlpi ciat in kepsiamna neih theih ding kisam a hihi. Tua bang hi leh pawl ki tapkhapna tawm tuam in,ki pumkhat theihna ding lampi hong vang ding a hihi.\n2. Unfruitful Christian Life in Zogam\nKawlgam minamte sung ah Zomite pen minority khat ihihna tawh kizui-in, Christian rights or religious rights tampi tak hong uk kumpite in hong pialo uh aa, buaina haksatna leitung theihpih loh in i tuak den uh hi. Tuate in Pawlpi biakinn thak lamkhuan omlo, Pawlpi sia/ siamah te MC card a tawi uh hang, kawl phunggi te MC card i thuneih zah ban zolo, Singlamteh hong kiphuksak in,biak piakna tau kawlgalkapte in hong simmawhsak,Christian hihna tawh galkapsung or kumpi na sepna sung ah i pilna siamna leh service tawh kituak in za hong kibehlapsak nuamlo, etc… a hihi.\nTua bang in Kawlgam Zomite sung ah i religious rights mansuahte i ngahtheihna ding in phut ngam leh ki phalngam, lutang leh luangkham in paingam kul thukhat hong suak a hihi. A hizong in i Pasian na sem palaite leh thu um mipi te in sing leh suang molhtum tawi in Christian rights ngenpah ni cih hi lo zaw aa, Non-violence movement or thuman lampi tawh I Pasian na semte leh thu um mipite in ma kipang thei a hihi.\nTua bang aa,Hangsan tak in thautawilo lungsim galdo na,Thuman galsimna ah mapang pawlkhat pen, Mahatma Gandhi (Hindu biakinn ah nisim in thuman lampi hilhden in na sem hi), Rev.Dr. Martin luther King Jr (Nipi sim in Mivom te or Human rights ngahna ding pulpit tung pan hanthawtna pia den hi), Buddhist monk Desmontutu (Africa gam ah hunngah simin Thuman lampi muhna ding hilh den hi) Buddhist monk Dalai lamma (Nisim in biakna thu thuman lampi hilh den hi)tua bang in na hong sep uh ciang in His hollyness, a siangthona mite in mu in thuman khaici hong kituh thei pan aa,na lianpi minam bup makaite hong suak zo uh a hihi.\nAhizong in,tu ni ciangciang Zomi Pasian nasem(ministers) te sung ah Non-violence or Thuman lampi tawh i khahsuah Zomite Christian rights ngahna ding in na sem ngam leh hong kipan ngam taktak Christian makai ding om mello i hihi.\nChristian rights i ngahna ding in (Zomi christian rights workers) tampi i kisam aa,khat zong i neinai kei hi, A hang i ngaihsut ciangin mipil misiam, miminthang te leh thu um mite sung panin I zogam Zomi te mailam ding itna thumanna tawh hong makaih taktak ding in lungsim kingamna,hangsanna thuman lampi tawh Pasian maipha zong nuam Pasian in Teltuam Christian salpha hong pia nai lo zaw hikha ding a hih man in thungetna ah phawktek ni. WZC-GS\nPrevious: Kum 6 Sungah ih Gam Bomb (bomb nam tuamtuam) 50 Vei Puakkham\nNext: A Etteh Huai Pawlpi


url: =Thai ah pasal panin numei akilaih te galkap tumkhakding patau mahmah ~ ZD :: ZOMI DAILY\nposted on 7 April 2017 at 9:55 pm Lomkholna: News, Sawltak, Thailand, World\nThai gamsung ah kumcingsa pasal khempeuh galkap tumloh phamawh cih thukhun nei uh ahih manin “Transgender” te lungbuai mahmah uh cih Reuters te’n genkhia hi. “Transgender” cihpen apianpih cii khenna “Gender” panin adangkhat ah laih cihna ahihi.\nCihnopna ah numei pen pasal in kilaih a, pasal pen numei in kilaih cihdan ahihi. Ahi zongin Thai gamsung ah Transgender akicih nakleh atamzaw pen pasal panin numei akilaih hizawpian hi.\nThai kumpi in kumcingsa pasal te galkap tumloh phamawh cimawk ahih manin, apianpih pasal hihna panin numei ah alaih “pa ngak” te buaimahmah uhhi. Amel aci asa pen nungak tawh akibat mahmah hangin apianpih, asuahkhiat laitakin pasal himawk ahih manin, tuate ii Birth Certificate tungah pasal cihtawh kiciamteh hi.\nGalkap tumding himawkleh pasal te lakah aomloh phamawh himawk ahih manin, tua Transgender te patau mahmah uhhi.\nThai Transgender Alliance for Human Rights panin makai khat ii genna ah Transgender tepen pasal te lakah niklehpuan suahkhiat kulding, pasal te etgega thuakding, ki maizum sakding ahih manin atamzaw patau mahmah uhhi ci’n genkhia hi.\nPawlkhat Transgender te bangpen galkap tumding sangin sinuamzaw in amauleh amaubang ki suamlupsawm, ki thahsawm, Suicide sawmbang om ciliang hi.\nKumsim in April kha atunsim in pasal in apiang khempeuh kum 21 acin nakleh galkap tumding cihpen Thai kumpi thukhun ahihi. Galkap tumdingpen mee sawksak uh a, mee atuakkha te’n kum 2 sung galkap tumloh phamawh ci ahihi.\nGalkap tumdingpen a ut masa kuamah omlo ahih manin, pawlkhat a utloh manin numei akineih ahihdingzong upmawhna om ahih manin, tua Transgender tepen inndei sungah guaktang in ki omsak a, apianpih van uh sitcianna kineihsak cihi.\nAlso read: Thai gamsung ah migilo te’n innkuan khatsungpan mi 4 kaplum, 2 liam ~ ZD\nBirth Certificate tungah pasal in akigelh hangin, apasal van at khiakhin in, numeivan tawh alaihkhin tepen galkap ki tumsakloding cibilbel sam hi. Tua ahih manin numei kizepin akizem khempeuh pen avan kilaihkhiam ci’n atung leh anuai limsit mahmah uh cih kiza hi. ZD Sawltak #zomidaily\nPrevious: Myanmar President U Htin Kyaw China ah kumpivai tawh khualzin ~ ZD\nNext: Pathein, Ngawin lui sungah gunkuang (setli) kibung in mi 60 si ~ ZD\nNuupaa (Innkuan) ~ Lengtong Pauno


url: =Theihhuai Kabaw Valley thu ~ J. Thang Lian Pau :: ZOMI DAILY\nposted on 31 August 2018 at 12:08 am Lomkholna: News, Politics, Thanglianpau\nZomi ten Kawlzang i cih teh Kabaw Valley (KV) kawk diak hi. KV in Kalaymyo kiim pan Tamu kiim kikal mualkuam zang gam teng huamin 1470 sq. miles in zai a, a dung mile 150, a vai mile 20 (a sauna pen Kalaymyo kiim) pha hi.\n‘Kabaw’ cih pen Meitei pau hiin, Kawl, a diakin Shan-Bamar te a genna uh hi. Kawl ten Meitei pen Kathe (Kate) ci uh.\n1905 kumin khawk nih kisuahin Kalaymyo lam teng Kalay Valley kici tuam hi. Kumpi in 1964 kuma ‘Kabaw Valley Project’ a bawl pan Tamu mallama Myothit kiim teng in KV min ong pua kik diak hi.\nKV pen a leitang leh a gam hoihin singkung manpha tawh kidim ahih manin a diakin Khampat-Tamu kiim pen tanglai pek pan Meitei ukpite leh Kawl ukpite kituh zel a, Kawlte gam dana seh bel hizaw hi.\n1826, January in Meitei ukpi Gambhir Singh in a General Nara Singh sawlin simsak a, kha khat khit teh la zo hi. 1830 pan KV vaiah Meitei leh Kawl kisiatna suuk to ahih manin India Viceroy (India, Burma, Pakistan, Bangladesh gam li sunga thuneipenpa, British kumpi palai) kigolhin 26/2/1933 kumin thusuah bawlin Kawlte tan ding ci a, gamgi ding buaipihna teng tawh 9/1/1934 in Kawl ukpi tungah ki-ap thei pan hi.\nGamgi – tumlamah Murin mual bul, Suahlamah Chindwin gun (Meitei pauin Ningte), mallamah Luhova khua, simlamah Nawsawengan lui zanggam a lutna ciang. Gamgite pen Chindwin gun cih loh ciaptehna kician theilo ahih manin tulai taka gamgi pen India leh Burma kumpi bawlkhop kik hi. Hih zong deih bang zo loin Kalaymyo pan mile 57na Zohmun (Bohkan) kiim tenga Kalaymyo-Tamu highway mile 2 tang ding in India sung tawn kha lai hi.\nKV a taan manun Meitei ukpi (Raja) ten na sa mahmah uh a, Gamber Singh tapa Chandrakirti hun pan compensation kha sim Rs. 500/- ta 1950 dong kipia hi.\nKum zalom 13na pawlin KV ah a nei tuam a uk tuam mel om loin Shan, Kadu, Kasak, Thak, Kwantia, Ingues minamte teeng uh hi. Shante tam penin a sawt teh Shan-Bamar kici a, tu ciangin Shan pau zang thei mel om nawn loin Kawl tawh khen haksa ta hi. Galpi nihna khit pan Zosuante zong kilut suksuk a, tu ciangin a tam pen pawl kihi ta hi.\n1911 in khua 77 leh milip 20,982 pha in, 1972 teh khua 236 leh milip 115,265 pha a, tua lakah Kawl 70,551; Zosuan (Chin) 44,420 om hi. Tulai takin khua 284, inn 83265, milip vekpi 4,40,376 lakah Zosuan 200000 val leh Kawl 230000 val om a, minam pawlkhat a diakin Shante Kawl suak a tam man hi kei le minam malin Zosuan (Chin) mah kitam bel ding hi.\nKV gam pen Zomi ten zong sim zel in, ciapteh theihah 17/10/1887 in Sihzang ten Sitpauk khua simin mi 7 that in, mi 45 salin kai hi. 29/10/1887 in Kamhau ten Khampat simin mi 7 mah that in, mi 27 ciahpih uh hi. (Hih pen a tom thei pena gelh hi) J. Thang Lian Pau\nPrevious: Federal vai kiginna ~ Pau Sian Lian\nNext: Hauhding lunggulhlo Jimmy Carter ~ John Hum


url: =Global Buanli Family: Tulaai Leitung Thuthang tuamtuam updates November12, 2013\nTulaai Leitung Thuthang tuamtuam updates November12, 2013\n· Leitungbup Muslim kipawlna OIC te Kawlgam sung ongtumding deihlohnatawh mipi 500 vaal in Yangon khuapi ah 11/12/13 ni in lungphona nei uh himahleh OIC palaai te 11/12/13 ni in Kawlgam lam zuan in ongleeng diaidiai ta uhhi.\n· Chin minam te khawmpi Khalkha khua Carson Hall ah 11/12-15/13 sungbawlding in 11/12/13 ni in kipanta uh a, Chin party tuamtuam pan leh biakna lam, kipawlna tuamtuam pan mi 500 khawmpi kah uhhi. Agen na uh ah Chin mibup khawmpi hi ci uhhi. Ahizong in RFA in a gelhna ah Chin Conference ci in kawllaai in gelh sak ahihman in Zopau in lawhbeu or khaguh khawmpi suakziau hi.\n· Kawlgam kumpi in Suai 7tons nei a dollar tawg 8billion vaaldeuh hi ci in Kawlgam sumkholna bulpi makaai Daw Khin Saw Oo in 11/12/13 ni in Pithugsuh Hkutdaw khawmpi ah genkhia hi.\n· USA gam Hawaii state te in 11/12/13 ni in Thukim 19, Thukimlo 4 tawh neih kibang pumkhat suahtheihna thukimna neita uhhi. USA gam sung state 14 leh District of Columbia ah neih kibang pumkhat suahtheihna akiphalta ahihi.\n· Typhoon huihpi I nawkgawp Philippine gam huhding in UK mihuhpawl 11/12/13 ni in Philippine gam Cebu vanleeng tual tuta uh a buuk 9,000 leh Siavuan 12 puak uhhi. Mipi 10,000 bang siding ci a media te upmawhna peen tamlua in atampeenleh 2,500 kiim siding hi ci in Philippine President Benigno Aquino in genkhia hi.\n· Nung Weekend sung in Somalia gam Puntland teng Cyclone in nasiatak in anawkna hang in misi 100 kiim aki ummawh hinapi in 300 bangsi hi ciin Puntland government news te in 11/12/13 ni in genkhia uhhi.\n· India gam Madhya Pradesh state ah lokuan mi apua mawtaw khat 11/12/13 ni in kibung in guamsung ah kilumlet ahihman in mi 14 si hi. Nungkha sung in hihmun mah ah Bus khat kibung in mi 42 si uhhi. India gam ah 2011 kum sung bekbek in mawtaw kibung in mi 130,000 si uhhi.


url: =Amanpha mahmah, aki mangngilh Nute ~ Jam Daniel :: ZOMI DAILY\nposted on 10 May 2020 at 8:11 pm Lomkholna: Article, JamDaniel, TuunlehZua\nNute’ Ni 2020 – Amanpha mahmah, aki mangngilh Nute ~ Jam Daniel\nNu khat hihna dinmun pen manpha mahmah a, haksa mahmah hi. Nu khat suah ding haksa lo napi in, nu’ dinmun taktak baih lo hi. Pasal nei numei khempeuh NU ci a sap theih ahih hangin nu khempeuh in NU’ dinmun lazo lo hi. Nute I cih pen alungdam masapen le adah masa pente ahi uhi. Tate en in innkuan sung dinmun tamveipi haksatakin khensatna anei dente ahi uhi.\nKhatvei a tapa khat cina gim mahmah in om hi. Amau theihna tawh kikem le uh sum beilo dinga, ahizongin amaban sih na ding lauhuai dinmun ahihlam phawk uhi. Zato puak hileh ki-at (operation) loh phamawh dinga, sum tampi a beiban ah dam ding maw damlo ding aamahkhan omlo hi. Khensat ding hih thu nih dinmun ah omlian uhi. Zato puak ding lah sum neilo. Inn ah kikep ding lah patauhna hi kawikawi.\nI theihpih loh hangin hun tampi I nute dinmun pen hih tawh kibang den hi. Haksa mahmah taleh khat zawzaw khensat loh a phamawh dinmun na tuak uh a, ei a tate hih ciang dinmun hong tun uh ahihi. Bangbang hileh sum ompah takeileh haksapipi in, zato puak uh a, ki-at sak uhi. Hun saupi a paikhit ciangin Pasian thupha tawh hong dam hi. Hih tapa a ki-at taktak ma in a nu’ lungtang ki-at khin ahihi. A tapa ki-at in sisan a luan mah bangin a nu’ lungtang ah ki-at zah mah bangin sisan a luan khit ciang zato puak in damna hong ngah ahihi.\nHaksapi takin Jochebed’ khensatna\nEgypt gam ah Hebru mite sal in a om sungun Pasian in thupha pia ahihmanin hong pung mahmah uhi. Tua hangin Egypt mite patau uh a Faro in thupiakna nei in, Hebru naungek suak numei ahihle hingkhawi unla, pasal ahihle that un ci-in thupiakna nei hi. Hebru mite in hih bang hun haksa cizekhuai dinmun na phukha uhi. Amau muhtangpi mah in a ta pasalte kithat ziahziah a, apaih mante uh Nile gun sungah ahing tangin zong lawn kha mai ding uhi.\nTua bang hunhaksat mahmah laitak in Moses zong naungek pasal khat ahihi. A NU min Jochebed hi a, Egypt galkapte thah na ding pan selcip dingin hong ngaihsun a kha thum sung sel zo hi. I nute hong kepna zong Moses’ nu Jochebed mah tawh kibang hi. Nisa khasa gilkial dangtak theihna pan hong selcip man un hih ciang dinmun hong tun uh ahihi. Jochebed (Moses’nu) in ahaksa mahmah khensatna a neihkhit ciang a tapa a’ ding Topa tawh a kizopna ahihi.\nSuahtakna ding lawh phansak\nNaungek kha thum hong cin ciangin selcip ding haksa sata ahihmanin Egypt galkapte thah zawzen sang’ ahaksa mahmah khensatna khat neihloh phamawh dingin ngaihsutna hong neita hi. It mahmah taleh inn sungah sel theih hinawnlo ahihmanin, pumpeng tawh kibawl lawh khat phansak a, tua lawh pen buanle kultal zut in tua sung ah naungek sial in Nile gun phaikungte lak ah koih hi. (Pai 2:3).\nAnu mahmah in ama khut tawh atano suahtak na ding lawh phansaka tua sungah sial hi cih thu ahihi. Na pianna NU in ama thatang le ama khut mahmah tawh nasem in khut hambipbiap in nungak tangval hong suah a, zinei pasal nei thei ciang dinmun hong tun hi. Bangzah in hanciam in sumlepai na khak zongin na nu khut sung angei bangzo nawnlo ding hi. Ahizongin a khut pawnte kikhel thei nawn keimahleh limtak it-a na ho nakleh na nu lungkim hi.\nTopa khephung ah thungetna tawh ngak hi. Anu in lawhbup sungah sial in Nile gunpang tuilak phai kawm ah koih hi. Hih mun pen a lauhuai mahmah dinmun ahihi.\nNaungek omna gun sung hi a, tui sung ganhing awle a kipan lauhuai tuiganhing tampi om ding hi. Sun in nisa in kap ding a, sa mahmah taleh gum thuak ding hi. Huih nungin tuihual kihot le kilumlet ding a siziau thei ding dinmun ahihi. Gilkhial in kap ding a, kuaman an pialo ding hi.\nAnu’anglum ngai mahmah dinga, ahizongin a nu in Egypt galkapte thah ding a lau manin kemngam nawnlo hi. Anu nawi gau mahmah dinga naungek in tep lo ding ahih manin nasa kawmkawm in nawitui luang ding hi. Tua bang hun in na NU lungsim puakzia ding nangaihsun ngei hiam?\nAnu in atano omna mungam peuhmah lo ahihmanin naungek bangaci hiam cih a ensim (a ngak) dingin a sanggamnu (Mirriam) sawl hi.(Pai 2:4). Tua ahihleh Jochebed in bang hih hiam? Tua bang hun laitakin anu Topa khephung ah thungen lobuang a dang hihlo ding hi. Thungen in Pasian sep nalamdang (miracle) thungetna tawh ngak ahihi. Naungek tuah theih ding haksatna tampi zong ngaihsun ding a lungim mahmah ding hi. Anuntakna sungah khuamial pen hun zong hikha ding hi. Tua bang hun sunga Jochebed kahna khitui maltakte manpha mahmah ahihi.\nA nu in a tapa gun sung ah akoih pen a ut masak hipeuhmah lo hi. Sihna le thah na ding pan a hotkhiat nop man ahihi. A nih tuak in a mulkimhuai mahmah dinmun ahihi. I nute’n bangzah ciangin hong it a tamveipi sih theihna dinmun pan lungsim na mahmah in khitui naptui luangkawm in hong honkhia uh ahihi.\nTopa aw, ka kahna aw hong za in. Faro tanu le a nasemte Nile gun ah kisil dingin hong pai uh a, phaikungte lak ah lawh khat mu uhi. A la dingin a nasemte khat sawl a, lawh a honleh naungek khat kisial mu hi. Naungek kap in hehpihhuai sa mahmah hi. (Pai 2:5-6).\nJochebed lungsim tamkham in Pasian’ mai hong zonteh sih theih lauhuaina tampite pan suahtakna bek ngahlo a, naungek ii maban ding tampi tawh dawng hi. Na kahna aw Topa kiang ahihnakleh Topa’n hong za hi. Naungek kahna aw, Topa tung’ a nu kahna aw mah ahihi. Tuni’n Topa tung’ bang kahpih ding vai thupi na nei hiam? Topa tung’ kahpih ding lungkham haksatna thulian na nei hiam? Lungsim kitamzan a kahna aw Topa’n za hi. (Late 34:18).\nTamveipi na Nu kahna aw hangin hih ciang dinmun a tung na hihi. Faro tanu in nau min phuak a Moses ci hi. Banghang hiam cihleh “Tui sung panin amah ka kaikhia hi” ci hi. Naucing ding nasem numei khat zongsak a, naukem dingin Jochebed (Moses’ pianna nu) tektek mah kila hi. Khasum sang lai hi.\nPasian in na lianpi taktak a sep dingteh nakpitak mah a tapkhapna kal masa hi. Pasian in na nu kahna aw za in sih theihna Nile gun sung pan hong kikaikhia ahihi. Topa’n na nu kahna awte hong zak ciang hong bawlsia nuam, hong susia nuamte neihsa le hauhnate mah hong zeek sak hi. Halleluijah..\n“Hebru naungek pasal khempeuh that un”, a cipa kumpi Faro inn sung pan Hebru naungek in mun hong la ta hi. A cing a kem dingin kizonga Hebru mi mah ahi, a pianna nu mah kila hi. Faro inn sung a tun tak ciang nuam mahmah ding ahih sam hang’ alampi totna khim bangin zinga lungkhamna le kahna khitui tampitak kihel hi cih phawk ding hi hang. Sihna tawh a kizakim lampi a nawk ahihi.\nKumpi inn sungah anu’ kepna hang mah tawh Moses hong khangto a, pilna siamna sangpi a neih ban ah minam bup khat ii makai dingin muanna hong ngah hi. Kum 400 val amite sila hihna Egypt gam pan pusuahpih zo a bawngnawi le khuaizu luanna gam dong ah lutsak zo hi.\nThukhupna: Tuni’n ah thukhupna ah a thupi pen I gennop bang hiam cihleh, a kiphawk khalo-a ki mangngilh Jochebed (Moses’Nu) ahihi. Tu hun in thu-um mite sungah Moses min a za ngeilo kuamah omlo phial ding hihang. Moses ii nuntakna sungah a nalamdang bawlte, a nasepnate le amipihte itna tawh amakaihna cihte a theilo tamlo ding hihang.\nTua ahihleh Moses’ nu min bang hiam? cih kidong leng a theilo, a za ngeilo tamzaw tham ding in ka um hi. Moses mikim in I theih hang’ anu kithei lo hi. Moses a minthan mahmah hang anu minthang lo hi. Moses in mihing tul zaguk val amakaih hang’ anu’n makaih kha lo hi.\nNang’ na pil mahmahna le na hauh mahmahna tawh na minthan hang’ na nu pil veva lo in hau venvan lo kha ding hi. Na nu in nangzah in pilna siamna a neih loh hang’ na nu’ hang na hihi.\nI phawk ding thu in, hih ciang dinmun na om zawhna kuama hong theihpih loh na nu hang ahihi. Mite’n na NU hong theihpih kei zongin nang’ thei den in. (Mangngilh ngei kei in) Mite’n na NU thu hong dotsak ngei kei zongin nang’ thu dong tang tang in. (Thupi sim in)\nNu’ dinmun limtak in tavuan la a, sih theihna lianpi pan kepcihtakin kha thum sung kem a, ama pilna hanciamna teng a bei khit dongin atapa suahtak theih na ding lampi zonsak in, leitung bup ah Pasian’ mizat minthang zo ding khop in a tapa a pantah akimangngilh Jochebed-NUPI phawk ding hihang.\nNa Nu hong donna, hong kepna, hong pantahna mangngilh ngeikei in. Amanpha mahmah na Nu phawk in.\n“Amau’ behbehin a kisim Levi minamte: Gershon pan Gershon behte ahi uh hi; Kohath pan Kohath behte ahi uh hi; Merari pan Merari behte ahi uh hi. Amau’ suante: Libni behte, Hebron behte, Mahli behte, Mushi behte, le Korah behte ahi uh hi. Kohath pen Aram’ pa ahi hi.” GAMLAK VAKNA 26:57-58\n“Amram’ zi pen Levi sung pan Egypt gamah a suak ahi Levi’ tanu Jokhebed ahi hi. Tua nu in Amram tawh Aaron, Moses, le a sanggamnu uh Miriam nei hi.” GAMLAK VAKNA 26:59 \n“Amram in ama pa’ sanggamnu Jokhebed zi-in la a, tua nu in amah tawh Aaron le Moses nei hi. Amram kum za le kum sawmthum le sagih nungta hi.” PAIKHIATNA 6:20 Jam Daniel\nPrevious: A muhnop pending Nabaan\nNext: Ih ngah takpi hiam ~ Pu Thangboi


url: =Singapore ah aki lamsan lei kicim in mi 1 si, adang mi 10 liamgawp :: ZOMI DAILY\nposted on 14 July 2017 at 10:48 am Lomkholna: News, Sawltak, Singapore, World\nSingapore gamsung ah aki lamsan lei kicim in mi 1 si, adang mi 10 liamgawp\nSingapore gamsung ah akilamsan laitak lei khat kicimsuk ahih manin mi 1 si in adangzong mi 10 bangliam cih Straits Times pan kiza hi. Tuni Friday zingsang tunglamin Singapore Pan-Island Expressway (PIE) geinai aom Tampines Expressway (TPE) pusuahkhiatna ah tuahsiatna apiang kici hi.\nSingapore Civil Defence Force (SCDF) te genkhiatna ah hih lei kicipsukna hangin nasem khat aphual ah sipah ci a, tualo adang nasem mi 10 zong liam ahih manin Changi General Hospital ah kipuak cihi.\nAphual ah asipah nasempa minpen Mr Chen Yinchuan kici hi.\nLTA (Land Transport Authority) te Statement khahkhiatna ah hih Project pen Or Kim Peow Contractors Pte Ltd te nasepna hi a, lamzikpi in akizangding lei akidawhna khuam khatleh kaht kikal akicimsuk ci uhhi.\nLTA thunei te’n hih Construction Site kisepna mundang tezong lauhuaina aomhiam ci’n hoihtak sitcianna nei uhhi.\nSingapore Civil Defence Force (SCDF) te genna ah hih tuahsiatna Accident apian hunpen tuzingsang 3:35am hunpawl ci uhhi. Tuahsiatna apian ciangin SCDF Officers akigawm in mi 60 bangin tuahsiatna munah delhpah uhhi.\nTuaban ah uipil K9 Search Dogs honkhat tawh lei kicimnuai ah asi aliam aomhiam ci’n Search and Rescue Operation kipanpah uhhi. Zingsang 7am hunpawl ciangin Search and Rescue Operation ki mansiangpan a, nasem khempeuh avek un ki sitkim, misimna kineikhin cihi.\nVideo: Scenes after a flyover collapsed along the PIE Part 1\nAliam nasem te pen Banglaesh gammi leh Chinese gammi vive kici hi.\nNasem te lakpan in khatpa ii genkhiatna ah Concrete abuaksuk laitak in aki cimsuk hi ci’n genkhia hi. Aliam tezong limliam mahmah uh a, khatpa pen akhe kitan in, adang khatpa pen apumpi sikzum in vutlet in vangliang cihi.\nRelated: Singapore meikanglak ah nasem 2 awkcip in, ahunlap in ki honkhiathei\nAkicimsuk lei pen 5 Meter asanna panin aki cimsuk hi a, asipa pen kum 31 aphakhin Chinese National khat hiding cih kiza hi. Singapore gamsung aom Construction Site tepen Safety aompen pawlin akigen hi a, mundang gamtuamtuam te sangin tuahsiatna kiza pakpaklo hi. Sawltak #zomidaily\nPrevious: South Korea ah McDonald’s kizuak te bawngsa minlo ci’n ki Complaint\nNext: Vanleng tawh khualzin khatin Beer bungkhatbek Check-in bawlsese


url: =Upna si :: ZOMI DAILY\nposted on 4 February 2015 at 3:16 pm Lomkholna: Article, Biakna, DavidTuang\n“Tua ahih manin hu a diik lo, hu a sang lo pumpi pen a si ahih mah bangin sepna tawh a kizom lo upna zong a si ahi hi.” (James 2:26)\nBangzah takin Pasian thu um ing na ci-a, ka hih zawh zahin, Pasian’ min leh gam adingin kipia khia ing, na ci phial zongin, na upna ii deihna bangin sepkhiatna tawh na nuntak kei leh na upna a si ahi hi. Jesu bang teekteek in i nungta zo kei dinga, ahi zongin Jesu nei taktak ing i cih leh Jesu zia dan khat beek tawh i nuntak/kalsuan ding bel kilawm mahmah ding hi.\nPiangthak ing cici napi-a, piangthakte’ nuntak zia ding tawh kilawm ciang khat tawh i nuntak zawh loh pen zumhuai mahmah hi. Thu-um lo mite’ kam panin, “Zu na dawn uh leh, Tapidaw-te hong kisa kha ding,” cih khawng i za kiaukiau zel hi. A taktak in ci le’ng Tapidaw sungah mite’n hi bang hong cih theih nading dinmun cianga om kitam lua cihna hi-a, ana mahmah thu leh a zumhuai mahmah thu ahi hi. Jesu nei-in a piangthak khinte pen, mawhna pan suakta in nuntakna thak sungah a nungtate ihih manin, siatna peel a hoihna delh ding ahi hi.\nI taksa pumpi hoih maw hoihlo, cih itheih theih nading leh a hoihlohnate iki puahphat theih nadingin, nisim in limlang mai i tun’ det mah bangin, i upna ii deihna tawh kituak in nungta maw nungta lo cih itheih theih nadingin, nisim in kha limlang tawh ki-et det ding ahi hi. Eima gamtatna ciat lungngai kikin ka upna pen, “UPNA SI” ahi kha tam maw, cih ei-le-ei kidong in kisit pha kik ni!\n“Gamtatna in a zui lo, upna guak pen a si hi.” (James 2:17).\nPrevious: TransAsia vanleng khat Taipei ah kia, mi 8 sikhin\nNext: Taiwan vanleng vai Breaking News Feb 3,2015


url: =Tulaai Leitung Thuthang Tuamtuam te (August 31) :: ZOMI DAILY\nposted on 31 August 2017 at 11:55 pm Lomkholna: Khawmpau, News, World\nNorth Korea ten August 28 ni a Japan gam kantan in thaupi alotna hang un South Korea leh US ten Korea tuikulh tung US Gaalvanleeng minthang mahmah ahi B-1BBomber-2 F-35B-4 leh South Korea Gaalvanleeng F-15-4 tawh kimkot zialzial uh ahihman in North Korea Leikhamaangpi Kim Jong Un zunteh dektak in akua ah luut hiam athu ala gingnawnlo phot hi. Leitung gam thahaat-15 kipawlna UN Security Council in August 30 ni kong kikalhkhup in North Korea vaai kikupna nei uh a hihhi cih taangkokhia naailo uhhi.ABC News\nGermany gam Frankurt Khuapi sung a om University Of Frankurt huangsung ah Gaalpi-2 na laai a Britist te Bomb tangpi agingnailo khat August 29 ni in kimukhia a tuakiim a om mipi 60,000 te hepkhiat kipan ta uhhi.Sanghuangsung Innlam naseem ten anasep kawm un amuhkhiat uh ahihi.CNN News\nKawlgam Rakhiang gamsung a om Rohingya kici Kala te tawh kisai bangcih cihthu UN Security Council in kongkalhkhup thukikupna August 31 ni in nei uh a China ten a mawk hivai ka tute u gam hin kikup dihdih ding notawh kisaikei ci in Veto thuneihna zang in Kawlgam huum ziau uhhi.VOA News\nUS gam Texas State sung guahzukna hang in tuikhan nasung ah Zomi te neihsa inn-2 tui in tuum a, Mawtaw-3 zong kizangtheinawnlo ding ci hi..Thungetna ah phawkciat ni..\nGuahzu ahihleh theuta a ahizong in tuikiam naailo micimawh tam mahmah laai ahihman in US gaalkaap ten Gaalvanleeng pua Teembawpi khat August 30 ni in kuansak uhhi. Misinzong 33 bang cinngto ta a kibehlap laaiding in lam en uhhi. Apoi mahmah khat Huston pan gamlalo Crosby acihna om Arkema Chemical Plant nasepna phualpi peen tuikhang hang puahkhap sawm in khuviauviau mawk a akhu adiikkha Palik khat leh mi-9 a omdan uh manlo ahihman in zato ah kipuak hi. Ongpuakkham mawk leh lauhuai mahmah thamding in thunei ten gen uhhi.CNN News\nRelated: USA gamsung aom Zomi te kidophuai ~ Khawm Pau\nGuahtam luatna hang in India gam Mumbai Khuapi ah Suang Inn pi dawl-6 khat kicim a mi-11 si in anungtalaai mi-24 thuneiten honkhia man uhhi.Pawlkhat zong kivuknelh tuaklaai cin gen uhhi.BBC News\nPrevious: Nausuakding Operation bawllaitak Doctors nih kitawnggawp dihdih\nNext: India, Mumbai ah guahtui tamlua in innkhat kicim, mi 11 si, 14 liam


url: =A Lauhuai Uihai Natna. Gelh - Sianu Vung Hau Lun - Laibu Saal\nHome > Cidamna > A Lauhuai Uihai Natna. Gelh - Sianu Vung Hau Lun\nA Lauhuai Uihai Natna. Gelh - Sianu Vung Hau Lun\nA Lauhuai Uihai Natna\nUihai natna pen Rabies Virus leh Australian bat lysavirus a kici natna lungno nei uite pan a kilawh thei natna khat ahi hi.Tua natna lungnote pen mihing pumpi sungah hong lut leh Brain (khuak) leh Nerves (sazang) te sungah kizeel in tua natna nei aa a silo a omlo zah phial a lauhuai mahmah natna khat ahi hi.\nUihai natna koici kilawh thei\n1. Liamma, mittang, muk, kam, nak cih te ah uihai' ciltui hong tak kha (ahkl) uihai in hong liak leh kilawh thei hi.(Liamma a omlo vun tung pan ki lawh theilo hi.)\n2. Uihai in hong pet leh kilawh thei hi. Uihai hong petna liamma gol ahih kei leh a hong petna mun pen khuak tawh kinai tektek leh lauhuai tektek hi. (Gtn. Khe hong pet saang in maitang hong pet leh lungnote khuak sung ah hong kizelh nading manlang zaw ahih manin lauhuai zaw hi.)\n3. Uihai' sa ne kha leeng kilawh thei hi.\n4. Uihai vei naupaai nupi nu in a gil sung aa nau lawh thei hi.\n5. Uihai vei mikhat i ciltui, zun cihte pan zong kilawh thei hi.\nUihai natna neite kihil ziate\nUihai lungno pen pumpi sungah hong lut khit hangin kha tampi sung bang bangmah kihil lo-in om thei hi.\n3. Ui hong petna liamma na-in hiksa\n4. Lutangna, ci leh sa teng nasa\n5. Luaksuak sa in luakhia\n6. Gawlna sa, an valh suk theilo\n7. Tha zaw sa\n8.Tui duh dangtak napi tui lau in dawn ngam lo\n9. Lungsim palang in om daan ding theilo\n10. Gamlum thuak hak sa\n11. Khuavak lua thuak zolo\n12. Lungkia, pau zolo\n13. Nak haksa\n14. Ciltui luang/ciltui tam\n15. Mimuh loh /a omlopi mu\n16. Lungsim manlote bangin awng gawp\n17. A lungsim man zeel manlo zeel\n18. Sibup pahpah, khuaphawk lo-in kal khat pan ni sawm sungin a nuntakna bei thei hi. Uihai natna dam nading zatui om nailo-in tua natna a ngah khinsate a nuntak ding haksa mahmah hi.\nUihai natna ngahloh nading in koici kidal ding\n1. Ui khat peuh in hong petloh nading ki dawm in :\nA damlo (ahkl) a si sa ganhing khat peuh lawng kei in. Naupangte zong inn khawi ganhingte tawh kimawl sak kei in, zan ciang luppihsak kei in. Uihai natna dalna zatui na innkuan un kisun un, na inn khawi uite zong natna a veiloh na'ng un kidalna zatui sun sak in.\n2. Ui khat peuhpeuh in hong pet leh uihai natna ngahloh nading in :\nUi hong petna mun limtak in sawp siang in. Amanlang thei pen in zato ah kilak pah in. A kisam bangn Siavuante in kidalna zatui hong sun ding uh hi. Ui khat peuhpeuh in hong pet leh amanlang pen in uihai kidalna zatui sut pah ding thupi pen hi. Inn khawi ui hi lel uihai hi kei ci-in koih hithiat kha kei in. Hong pet ui pen hai maw/ hailo cih zong ngak phot se kei in.\nRef; Fourth Year Adult Health Nursing Text Book, ေဒါက္တာဆု (ေဆးပညာ ဒါန) ,Wikipedia .\nLaigelh Sianu Vung Hau Lun in Zomi eLibrary / Laibusaal ading in hong piak ahi hi.\ndate: Mon, May 2, 2016 at 7:36 AM\nsubject: A lauhuai uihai natna\nItem Reviewed: A Lauhuai Uihai Natna. Gelh - Sianu Vung Hau Lun Description: Rating: 5 Reviewed By: Cinpu Zomi


url: =Peng Lam University « Nikonghong\nHome » Sizang » Peng Lam University\nPeng Lam University\nLeitung ah University tam kawm kalak sungah Peng Lam University zongh a na kihel hi lei hi. Hi university sia leitung ah a minthang mama sang khat hi a, minthang leilamh zaw bilbel sia, kuama na he ngawl liang hi. Hi University ah pilna sindan sia mundang a te taw kibang ngawl hi. Hi sia sin tu ci vakek om ngawl a, sin ngawl tu ci zongh om tuan ngawl hi.\nPeng Lam’University pan a tambel ii a laak degree sia General Service [B. Gs] hi. Hi sanginn pan degree nga khat peuma sia leitung ah vawt mawk nei ngawl hi. Sep mawk zongh nei ngawl, heak ngawl zongh nei ngawl bang ahihang, vawt thei vaset nei ngawl, sep thei vaset nei ngawl, heak vaset zongh nei ngawl hideap hi. Peng Lam University ii thu bulphu sia “Heak ngawl nei ngawl tu, heak vaset le kul ngawl” ci dan khat hi. Kawl te na “အတတ္ၾကဴးအရူးျဖစ္” (atat kyuu-azuu phyit) ci bangdan hi.\nPeng Lam University ah lai sin Subject nam tam tatak ma om hi. Ahizong subject papo a man dong kisin sak ngawl hi. Hi sang pan degree a ngasa te sia a Certificate lak ta bale zong en leang, ih khua sung ah ih inn paam ah na om lel hi. Hanbawm khawng sa thei napi, ngual a bangh hi ngawl hi. Lettama zongh diang thei napi ngual a bangh hi ngawl hi. Hi University ah အာကသယဥ္ vawt dan pan kipan inn nuai a, aklui cil nget dan dong a kisin sak hi. Aklui bangh a cil nget leang ki ne pal mama hi. အဂၤါၿဂိဳလ္ (Mars) ah khuai kai zon tu le ေျမရႈး၊ မိုးပ်ံ၊ ဂမၻီရ (myay shuu- moe pyan gambi yah) cite a kipan ngaknu kidan sak, lampai khial a, siakmit hekte bawldan dong a kisin sak hi. Pathian thu zong sin a, leitung thu zongh sin hi. Tulai information pilna ci khawng, Global Village vai khawng, S C C vai khawng dong ma sin neknok hi.\nIh innpaam, ih khua sung, ih pawlpi sung khawng ah kuama pok peu ngawl a, ama le ama a ki pok tan te sia Peng Lam sang pan degree ngasa te veu nahi paih hi. Khua le tui Pawlpi sungah “Keima a hanciam bel, keima a haubel hi vak ing, Pawlpi sung ah kei sang a hanciam zaw om buan teh. Keima bang hi ve vua!” a ci tan te, nipi ni Biakinn theng lei tei ahihang Pastor pa thuhil lan a, laibu dang khawng a simte sia Peng Lam Syllabus a mansa te na hideap hi?\nBangbangh po ahizong Peng Lam University ah Professor seam tu te sia thu no hi tuan ngawl hi. University sang dangte\nsang in a niamzaw tu uuk tuan ngawl deap hi. A mamaw leibak tu sia uuk tuan ngawl deap solnawn po hi. Tua hi a, tu laitak Peng Lam University Professor te ii tu hun paidan le a ngaisutnat tawm ih ensuk lai tu hi.\n(a) Golbal Village\nTu laitak numei patang theampo ii a son thei leitung bup khuano hi zo ci thu hi. Peng Lam Professor te muna ah leitung bup khuano khat ci sia, tu tawm a hong piang hi ngawl a, nidang pek in a omsa hi ci hi. Pathian in leitung a vawt lai khuano khat taw a pat hi a, tasia Adam Global Village kici hi. Khuano khat taw a kipan leitung sia khuano khat ah theng kik ahikom kot khat (circle) a cing hi ci in ngaisun hi.\nHi khuano khat taw a kipan Adam Global sia mihing le ngeina a tam vaial ciang Pathian in Babylon Tower ah mal tham siat hi. Pathian in information le communication pan a khen thap hi leitung sia tu in Technology Tower zangh in information le communication ma taw in hong ngawmtua kik hi ci in Peng Lam Professor te in ngaisun hi. Tua hi a, leitung khuano vai hi sia thu lamdang pi hi ngawl a, Pathian ii a ngeal diudeusa hi ci hi.\nBy thawngno in Sizang, Thutatuam on December 22, 2011 .\n← Yangon Ah Bomb Puak\tZaangsi Liannu →\nSizang sung sia Pem Lam University graduate kitam bilbel tu um khi….\ntu bang va deap te ma hoi sa ing a zom zong sim nuam lai veang.


url: =Chin State, Mindat vanzuakna Market pen Reserve Fund tawh ki lamkikding ~ ZD :: ZOMI DAILY\nposted on 21 February 2017 at 4:58 pm Lomkholna: Myanmar, News, Sawltak, Zomi\nChin State, Mindat Township sung aom vankizuakna Municipal Market khat abeisa kumkhat hunlai in meikanggawp in sicip hi. Union Goverment in Reserve Funds k315.008 Million atuamkep uh om a, tuate zangin hih akangtum Municipal Market ki lamsak kikding cih Myanmar Times pan kiza hi.\nKawlgam “Planning and Finance” ah Deputy Minister asem laitak ahi U Maung Maung Win in hihvai tawh kisai in Amyotha Hluttaw ahzong genkhiakhin kici hi.\nHihbangdan tuahsiatna “Natural Disasters” hangin asiate puahphatkik nadingin akizangding hi a, Chin State Goverment in Reserver Fund zattheih nadingin Union Government tungah phalna ngending uhhi ci’n U Maung Maung Win in genkhia hi.\nTua Municipal Market pen abeisa February 23, 2016 ni in mei akang hi a, kumkhat aval hita hi. Hihvai tawh kisai in State’s Budget tawh huhna aom theidiam cih Chin State Constituency 8 panin MP U Man Law Moung in dotna nei ahih manin, Deputy Minister for Planning and Finance U Maung Maung Win in adawnkikna kici hi.\nHihvai tawh kisai in Chin State Goverment in abeisakum July 22 ni in Union Government tungah pulakkhin uhhi. Tuaban ah November 18 ni in Naypyidaw ah Financial Commission tungahzong phalna ngetna piakhin uh cihi.\nReserve Funds pen Union Government ii phalna bektawk akizangthei ahihi. Gamsung ah tuahsiatna “Natural Disasters” cihte aom ciangin Union Parliament ii phalan leh Union Government thukimpihna tawh Reserve Funds te kizangthei hi. ZD Sawltak #zomidaily\nPrevious: India ah pasalno khat akivui dingin hanlam azuat laitak khua phawkkik ~ ZD\nNext: Karen State, Zwekabin mualdawn pan gamdangmi khat tuaksuk in si ~ ZD


url: =Home » Article » Tuhun Zomite leh pilna laigelh Gin Khan Mang\nTuhun leitung khantohzia manlang mahmah aa khuavakzaha manlang kizopnate kinakzat mahmah hi. Leitung mongkhat pan mongkhat olnotakin kihothei bekhiloin melkimuthei cihzah donga pilna akikhangto hita hi.Tua ahih manin leitung pen khuatakhat (global village) naci ziauta uh hi. Hih banga Pilna khantohna pen Leitung mipilte’n tuihualpi thumin nakhen uh hi. Amasa khantohna Tuihualpi pen Kampau, lai (language) kiciana neihna naci uh hi. Anihna khantohna Tuihualpi pen tua ii Kampaute lai-in gelhthei leh, laikhetna tawhkhenin hawmkhiatna naci leuleu uh hi. Athumna khantohna Tuihualpi pen tuhun hi-in Computer zanga leitung munkhat pan munkhat melkimusa-in kiho, laikikhak, thuthangte tuletu in kizasak, kithei, kimu cih bangin nakhento diudeu uhhi. Adang khatin tuhun pen Pilna khang (Knowledge Age) na cilai uh hi. Tua banga leitung mipilte khenna namthum sungah Ei Zomi Ciimnuai ta Tedim kampaute bang dinmunah ki-om cihpen alung ngaihtuahhuai thu khat ahi hi. Tua banah Zomi Ciimnuai tate’n Pilna bangcih zon ding, leitung pilna amanlangtaka atai koicih delhhuai cihte lungphutna aom bangteng kawlgam, vaigam, saklehkhang, leh tuipigal aom sanggamte tungah anuai abangin kong luikhia hi.\nMikangte’n pilna namnihin nakhen uh aa ciimna (wisdom) leh theihna (knowledge) naci uh hi. Ciimna pen pianpihpilna kici thei hi. Hihpen mihing khatciat neihhi aa tua ciimna pen azatna tungtawnin kimukhia theibek hi. Theihna (knowledge) pen sangkah a sinna leh kantelna pan kingah pilna kici hi. Tua in ciimna khangcingsakin mipil hong suah hi. Tua ahih manin asia leh apha, phattuamna leh phattuamlohna khentel theihna pen pilna kici theipah hi.\nPilna kipatnabulpi koipan hi-a, bangzah in thupi, tua-in bangzahtak a, phattuamna hongpia cihte theihmasakloh aphamawh thu ahi hi. Leitunga mipil minthangte laibugelhte enzoleng tampitak omding himahtaleh tuate tunga atuang ii Lai Siangtho sung enlehang kicingpen kha ding hi. Pilna hong kipatkhiatna pen Lai Siangtho in natelgen mahmah hi. Pilna bulpi hong kipatkhiatna pen Pasian hi-in Amah theihtelna leh zahtakna pan kingah ahihzia Paunak 1:7; 9:10; Late 111:10; leh Jakoh 1:5 hihte sungah nagenngiat hi.\nPilna zon ding athupitdan Paunak 2 sungah teltakin honglak hi. Pilna pen Paunak 2:4 sungah “Ngun, ahih keileh a kiseelsum manphazon bangin hahkatin pilna zongin,” 9:11 “Pilna in nakhang hong khan dinga, na nuntaakna hong sausak dinghi,” cingiat ahih manin mihing nuntaakna-ah athupipen in Pilna hi cih hipah hi. American President George W. Bush in “Pilna tawh a nuntaakna akivak mi-in mimanpha mahmah mi hi,” na cilai hi. Tua ahih manin khamlezang, simlemal, leh tuipigal khat aa aom sanggam ulenau, nu leh pa te aw ii sanggam pilna sinte, pilna deihnatakpi tawh azongte gensiasia lozaw aa ii hih theihzahin panpih tumzaw tek ni.\nProfessor C. Thang Za Tuan in “Pilna pen Pasian kiang pan hi-in sanginn, biakinn ah sinna, zaknate pan kikhuaphawk-beh aa tuhun in tuate pan bek hinawnloin nasepna pan, mite tawh kikholhna pan, innkuansung pan, mipite thu kizakna ahi tadensa, radio, TVpan, Internet leh Cybercafe te pan, leh mundangdang pan kingah theita hi”ci hi. Tuabang hina pi-in ii Tuunnu Zogam Ciimnaui khuamun omna Tedimgam ah hibangte sehsawmsuah sehkhat in a zangthei tamcih dinmun ah ki-om laimawk hi. Pilna bangzah in thupi cihpen mundang gamdang aa atung sanggam nu leh pa, ulenau te’n telngel ding nahih manun ii Thangho leh Liando tangthu lungngaihtuahna ii neih ding thupi kasa hi.\nAbeisa Hun Zomite Leh Pilna\nZogam ah pilna laisin pen Kayin Siate makaihna tawh Tedim, Khuasak, Tonzang, Hakha leh Thantlang te ah kawllai sinna 1901 kumin na kipankhia uh hi. Tua pen ei Zomite adingin sanglaipilna sin kipatcilna (formal Schooling) hipah hi. Kuamah sangkah nuam ki-omlo ahih manin akipatcillamin sangkah dingte sumtawh khasimin kiguailiang aa sang akah uh ahi hi. Japan galma ciangciang sangkah nuam tamnailo aa kumpi ki-ukna amapai theihna’ng in amau utleh utloh thutawh kisailo in sangkikahsak a, kumpi’n khakhat Stipend leh a nekledawn ding, akisam van leh nate vanpih in sangkah uh hi. Pawlkhat sangkah nuam napi’n kumpite leh hausa-upate kham hituanlo in, nute pate in sangkah laisim pen zinghuan nitakhuan in kizang theilo ding ahih manin lokuansak zaw uh ciliang hi.\nTuhun in zong tuamah tawh kibang laimai hi. Banghanghiam cihleh sangkah ding sangin lokhawh hinawnloin gamdang ah paisak in sumzon ding bekbek kithupisak hi. Tua in Zomi Ciimnuai tate mailam makai ding tampi hong vatmai sak hi. Pilna zonhun om aa sumzon hunzong omhi cileng kikhiallo khangel ding hi. Pilna zonna ding sum kisam pen aman mahmah hi. Tua bang aci nu leh pa sanggam ulenau tezong khialkhin tuanlonapi’n pilna zonmasak ding hanthot aa ahithei zahin panpih ding thupizaw hi.\nSangkah ding lawpna leh uttawmna pen hun kikhelna tawh kizui-in khangto aa leitung galpikhatna (1914-1918) masang in galpikhit Zomi Ciimnuai ta Tedim kampau Piantit (France) kuante hong tunkikkhitzawh ciangin Pilnadeihna hong khangsan pan hi. Japante hong uk (1943-1944) sungin Mikang kumpite galvanleng in bomb khiat ding laupipi mahin Thuklai, Mualbem, Saizang khuate akipan khuapawlkhatte ah sangkah mah om veve ci uh hi. Japangal venkhit lian, 1945 kum kipatin kuama sawl, hanthotsa cihbang kulnawnloin sangkah ding nalawpta-uh ahih manin mipil milian tampi na omtopah uh hi. Tua bang ahih sam hangin numeite bel sangkah ding kihah sawlcihbel omnailo cita leuleu uh hi.\nKawlgam suahtakkhit (1947-1985) sungin sangkah abeisa sang kitamzawdeuh naci uh hi. Khuagamla pipi Haiciin pekpan leh Tedimkiim tai 7,8 gamlatna panin pilna zong uh hi. Hostel ah ompah uh aa amau anguaiciatmah tawh amau huantawm uh ci hi. Mei-inn (lantern) zong neilo uh ahih manun meikhuatvakin nihlethum bang ki-umlinglengin agingloin laisimin hanciam uh cilai hi. Tuaban ah zanpuanlum zong neiloin Japan gallai a sakolpuan/kambal (comforter) te mulcilh-sapipi-in nihlethum bang lumkhawm uhci tanghial hi. Phalbi zanngial bang akisukkhak natebek luma, kiheiheileng khua hong vak theisam nacibek uha pilna zongci uh hi. Tuhun inzong ii gamsung nuntaak-khuasak ollohnaziak hang mahzonglah hikawmin hihmah abang pen Zomi Ciimnuaita Tedimmite sungah za-ah sawmsagih (70%) bang ki-omlai dinmun ahi hi. Tua bangin haksapipi mah aa pilna azon manun mipil kiciaptehna Luyechun thuapnih, thuapthum ngahtopah uh aa tuhun in ii zahtak leh muanlesuan makaite hong suakpah uh hi.\nTuhun Zomite Leh Pilna Tawh Nuntakzia\nTuhun in ahih leh pilna thupi kisa, kideih mahmah ta hi. Ahizongin pilna zonna ding nuntaak-khuasak hamsatnate hangin lungnuamtakin zongtheilo tampi ki-om hi. Tuaban ah sakah khangah, tuipigal ah kizinin sum kizongzaw hi. William Shakespeare in “If money goes before, all ways lie open, “dangka masuan peuhleng makhempeuh vangkhin hi” acih pen kisangtheizaw hong suakmawk hi. Banghanghiam cihleh hihpen ii gamsung nuntaakna ii huzap haksatna tampite hang zong ahi hi. Sangsum dontam banah sangsiate’n khasumkhamlo ahih manin tuition, border hong uh aa tua munah akahzote bekin laithei zawdeuh uh hi. Tuate huhau in pilna sangin sumdeihna hong khangzawsak mawk hi. Napoleon Bonaparte in “The word ‘impossible’ comes from the fools mouth,” ‘hizokei’ cihkam malpen mihaite kampan hong paikhia hi, naci hi. Hih kammal pen ei Zomi Ciimnuaita Tedim kampaute’n nuntakpihhuai mahmah hi. I biak Sianmang in zong misila ding aa ahong siam hituanlo hihang. Hanciam peuhleng milian, mipilleh kumpi suakthei ding a zong hongsiam hi.\nPilna kisinna kicing neihtheihlohna hangin ii gam, ii leitang, ii minam zong ki-it zolo suak hi. Ei Zomi anei zawdeuhte enlengzong pilna a neihloh manin a hauhpualahin ama nunsung nangawn akhomzo ii tamkeipah hi. Minamdang mihaute enleng amau apil manun amauneihsa atu ata te’n gaizolo uh hi. Tua ahih manin pilna mah thupisak masak ding akisam nahi gige hi.\nPilna neihlohna ii a hoihloh dan pen kawlte’n zong paunak in nanei uh aa hih bangin na ci uh hi: “Pilna neilo misila,” cihnopna-ah pilna ii neihkeileh midangte ii sila suakding cihthu hong telsak hi. Melhoih ningtui kidawn theilo cihmah bangin kawlte’n zong” a paak ahoih hangin namtuinaneilo paak tawh kibang na ci uhhi.\nZomi Ciimnuai tate Mailam Ading Vaipuak\nPilna tawh ii nuntak khuasak theihna ding pen leitung nuntaaksung athupipen ahihna Lai Siangtho sungah teltak in hong gen hi. A diakdiakin Paunak sungah kiciantak kimuthei hi. Tua ahih manin Zomi Ciimnuai khua paakbang apalluunna ding pen Zo vontawi Nu leh Pa, Ulenau, Simlemaal, Kawlgam, Vaigam leh Tuipi galkhat aa a-omte vaipuak ahi hi. Banghanghiam cihleh mipilte’n agam, aminam akhantoh theihna dingin ama pianna gam, akhuapuah in amipih, asapihte nuntaakna akilapsang theihna ding anuntakna pia in sem hi cihpen Mahadma Gandhi, Boyoke Aungsan, leh Marthin Luther King te tung pan kitelmahmah hi.\nMailam ah Zomi Ciimnuai tate’n ii Zogam paakbang hongpaallun semsemna dingin sepding vaipuak namguk konglakkhia hi.Tuate anuai aa bang ahi hi.\n(1) Pilna sinnuamnapi bangmahneilo, pilnazonna ding avaihawmpih ding leh apanpih ding a omlote khuangaih tuahna in hostel (border) pikhatlamin laihilh ding Siapa leh Sianu cialsakngiat aa Pasianthu leh Leitungpilna tawh akhanna dingun pantah ding,\n(2) Agape Zatopikhat hongin tualai-ah Zomi Ciimnuai vontawi lia leh taang Siavuan sinna akicingneite cialding leh Zatui leh zaha atawm theipenpen in zuakding,\n(3) Mipikhua muhna atangzaina ding, minam itna akhanzawkna ding, Pasianthu leh leitungthu ah makaipicing neihzawhna ding leh micitak gammakai hong omtheihna dingin Laibusaal hong ding (Laibusaal ah laibu akicingtak aa koihding zong kisam mahmah hi.),\n(4) Ngeinate kepcingna ding Museum neih aa tua lai-ah ii ngeina vante koihding leh khuahun khantohna tawh kizui-in ngeinate puahtheihna ding zong tua lai mahah kipawlna zumtawh neikhawm ding, leh\n(6) Zogam Ciimnuai khua mahmah ah leitung mongkhat pan mongkhat meltawh, laitawh kizopna aa akizang computer, internet cihte nasiatak akizattheihna ding cihte ahi hi.\nA tung aa thunam gukteng pen ii Tuunnu Zogam Ciimnuai khuapi pan patding leh zatding tummasa dingin Pilna leh Siamna anei, asin, nuntaakna khuasak kivakna ding azong a-om Simlemal, Saklekhang, Kawlgam, Vaigam leh Tuipigalkhat aa a-omte khempeuh kong theisak hi. I paunak ah “Nupa kilungtuak khuakhat in zolo, khuakhat kilungtuak khuakua in zolo,” cih ii neihmah bangin tua bang aa kilunghualin semkhawmleng Zomi Ciimnuai tate paakbang paallun bektham-loin midang namdangte’n hong enpipan ding hi. A tung thunamgukteng pen Pasianthu leh leitungthu ahuamkimpen leh nuntakkhuasakna ading athupipen ahi hi. Tua ahih manin nang leh kei-in malobang panni, labek-in ii Zagam itna sakei ni, athubek-in lelkei ni!\nTuhun ciangin leitungpilna khantohna tuihualpi thumna-ah aomlaitak hun hi. Ahizong ei Zomi Ciimnuaita Tedimmite leitung mipilte ciaptehna khantohna Tuihualpikhatna leh nihna kikalah ki-omlai hi. Leitungah mite internet tawh kizomziahziahta aa en pilna ii neihloh manin misila peuhin ki-om aa haksatna tampitak kithuakkha hi. Pilna zonding thupisalo hiloin sumlepaai haksat manin Diaspora Jews te bangin munkipneilo, gamleh lei hoihneilo bang aa kham leh zangah kithehin lungsim tuibang-gawmding haksata hi. Hihthu lungngaikawmin ii Zogam Ciimnuai Tedim kampau minam makai dingin ii mipih ii sapih leitungpilna, leh biaknapilna sinte minam dangte lakah gualhuai-in lailungnuamtak asin theihna ding vaipuak lianpi-in ii ngaihsuttek ding khuangaihhuaita kasa mahmah hi. Kawlgam, Khamtung gamah lungdamna thugen aa hong pai Pasian nasemte mission nasep mabang azom eite’n ii minam Pasianthu leh leitungthu ah kilbang akhan na’ng nakpitakin sepsankul mahmah hilo ahi hiam?\nProf. C. Thang Za Tuan, “Tedim BEHS No (1) Sangpi Golden Jubilee Magazine.”\nProf. C. Thang Za Tuan, “Zolus Magazine No (10)”\nRev. Job Nang Khaw Thawng, “Na Khangno Na Kuamah Kisimmawh Sakken.”\nSource : Ciimnuai Khuavak Vol II


url: =Khangno le ka sunmang\nZYA Tin Jubilee Magazine Article 15 na KHANGNO LE KA SUNMANG S. Dal Sian Pau Senior Resource person Central Institute of Indian Languages, Mysore Khangno pen mangkamin, “youth or young people” kici...\nNute Ni thupuak Pu Thang Khawm Pau Zomi\nNa Nu na It takpi hiam Kumsim NU te ni ongtun sim in Online tuamtuam, Facebook te leh TV te ah Nu te itna, Phawkna , ngaihna thu le la te kigelh in kisa a, Nu te Limlaak te kisuang in itna ngaihna thu...\nMinam makaih zia ding cih thu tawh lai gelg Pu. Dr. Pau Khan En\nZYA MGZ Article 1 ZOMITE KIMAKAIHZIA DING Rev. Dr. Simon Pau Khan En GZA Makaipi Ei Zomite pen tangtawng peka kipanin makai kiciantak a neite ihi hi. Khuasung tangvalte giahkhawmna Sawm ah Sawm Upa i nei-a,...\nZomite koi pan hong kipan hiam cih upmawhna tuamtuam\nTa phingphing leuleu mawk aw. Chin pen Bawmpua / Sengpua te ihih man a Kawlten England kumpi ukhun lai a Chin na ci ahih man a CHIN min hong pia uhhi. Nidang lai in ZHOU, ZOU UKPI pasal khat...\nNa hauhnop leh Kawlgam Ciah in Kawlgam ah a sawtlo in… 1) Ong piang ding – Kumpi thak kilaih ding hi. – Kumpi thak thuneihna a kip a kipan gamsung daihna a nini in ong kikhel ding hi. –...\nPaunak leh A khiatna\nPaunak leh A khiatna 10/11/2015 0 Comments Paunak leh A khiatna (1) A si masa puantuam tang..? = A masa peuh hampha zaw… (2) Ak ta mang kuan ki tu tu ? = Ki lem na a om kei leh kiam suk na ,man than...\nHong Tawsawn Bang-hiam?\nHong Tawsawn Bang-hiam? Zomi laaizom Zolai simthei khempeuh, Nisim ngaihsutna, nuntaakna, kalsuanna bangkim-ah bang-in hong tawsawn ahihiam? (what motivates you?). Hih dotna-pen mimal kimciat-in ama’...


url: =“Zomi” Australia kumpi’n theihpihta ~ Paul Khai :: ZOMI DAILY\n“Zomi” Australia kumpi’n theihpihta ~ Paul Khai\nposted on 29 December 2016 at 4:37 pm Lomkholna: Australia, News, Zomi\nThumasa: Myanmar Census 2014 result kicing 2017 kum kipat sung hong kipuangkhia ding cih thuging kiza hiauhiauta hi. Tua tawh kitawizawn-in Australia ah Minam min leh Pau adingin “ZOMI” pen Australian Kumpi hong sansak zo ahihlam hong gennuam ing.\n2016 August kha sungin Australian Kumpiten Australia gambup Census hong kaikhawm uh hi. Tua result kicingte pen April 2017 in hong taklang dinguh ci hi.\n2016 Census ma in anunungpen Census ahih leh 2011 lai in khat vei na kikaikhawm khinta hi. Tua 2011 Result tungtawnin Australia Kumpi in Australia sunga kizangh kampau thupi tampi sungah “ZOMI” kampau thak zong 15 July 2016 in Language (Lai leh Kam Picing) khatin Code Number (6105) tawh na lut thaksak ta uh hi.\nAustralian Standard Classification of Languages (ASCL) kici Pau Kizanghtam leh Lai Picing ciaptehna sungah “ZOMI’ lai leh “ZOMI” pau cih hong kiguang khin cihna ahihi. “ZOMI” Kicitangtang Ciat Tani\n“ZOMI” bekmah zangh leng midangten zong “ZOMI” mah hong ci lelding hi. Mi hong cihding ngak masak ding hilo-a, hong kicih nadingin ei adeihteng leh asangtheitengin i zat masak ding hipah hi.\n“ZOMI” cih kammal gawm leh awsuah mahmah pen tulaitak Tedim, Tonzang, Cikha, Kalaymyo leh Tamu khuapite ah ateeng Tedim Chin kici in namdangte leh Kawl Kumpi in hong kiciamteh tengin akideihkim min leh kammal hi cileng kikhial loding hi. Ahizongin hih “ZOMI’ min leh kammal pen i deihzah bangin kuaman kizanghlo, kizumpih ngamlo hi cileng zong kikhiallo ding hi.\n“ZOMI” Zatzia Ding Lunggulhna\nMinam (National) min pen “ZOMI” ah kipsak ni. Beh leh Phungte leh “ZOMI” kikimsak khaden kei ni. Ei Phung min khawng peuh khualna leh amanthan ding lauh manin “ZOMI” pen alangpan tampi om hi. Pawlkhatin “ZOMI” omngei kei, Tedim Chin kicih ding hi, letkip ding hi acizong om hi. Gentehna pakin enleng, 1980 ma in Mizoram leh Mizo Tong cih om ngeilo cileng kikhial loding hi. Ahizongin amau tun omsak zota uh hi. Minam min “MIZO” mahin kisam tangtangta in, apau uh zong “MIZO” tong(pau) mah kici hi. Minam min “MIZO” ahihmanin “MIZO” tong mah kicipah hi. Minam min “ZOMI” i kicih leh i pau zong “ZOMI” pau cihding banghang hamsa samawk i hi hiam? Ei sungah kitelsiam mah taleng gamdang miten hong tel zolo uh hi.\nGamdang Australia khawng, USA khawng ah minam min “ZOMI” kipiaciat napin na pau bang ahia?(What language do you speak?) hong kicih ciang atamzaw in “ZOMI” kici ngamlo mawk hi. Pawlkhat in, Zopau, Tedim, Tiddim Chin, khawng peuh kici ziazua mawk hi. Tua hangin Kumpite ciaptehna leh amau muhna ah “ZOMI” cikim leeng khat suak ziau ding kimlai atuamtuam in hong ngaihsuunta uh hi. Mangkangten hong dot ciang kei “ZOMI” kahi, ka pau zong “ZOMI” mah hi cihding hita hi. Ei ngaihsutna ah tua pen ahaivai tawh kibang khading hi, ahizong “ZOMI” kiciten “ZOMI” language mah i pau ding angeina hizel hi. Mizoten Mizo Tong acih tangtang bangin ZO Tong cise lo uh hi.\nLaigelhsiamte leh Laibu tuamtuam abawl dingten hih thu nong ngaihsut mahmah dinguh thupi ding hi. Lai Siangtho khawng zong “ZOMI” version mah citangtang zoleng vaisiang ding hi. Tun “ZOKAM”, TEDIM CHIN cihkhawngin kiciamteh bialbual mawk hi. Khangthakten “ZOMI” i zatngam giap ding thupi ding hita hi.\nAustralia gam sung bangah Kumpi nasepna leh Zum tuamtuam ah Mangkang pau atheikhin dingin hong lamen hetlo uh hi. Tua hangin Multicultural Minister Vuankyi bang hong koihsak in, phone set nuam leng zong Kamphensakna (Translation Services) akhongin hong koihsakden uh hi. Tua services te i zat ciang i min lawh leh i pau zatzia kibanglo ahihman in amau zong theilo mawk uh hi.\nGentehna in genleng, NAATI akici The National Accreditation Authority for Translators and Interpreters Kumpi website sung enleng ei “ZOMI” tading mun nih bang(Chin-Tedim leh Zo (Zomi) kici mawk hi. Tua nih pen ei muhna ah kibang himah leh i piakdan leh i lawhdan kibanglo ahihmanin Kumpite ciahptehna hong om hipah hi.\nTranslation and Interpreting Service kici Kumpite muan mahmah service website ah pen aman/adik lianin hong gelhsak (Zomi a dialect of Chin kici in taklang hi) uh hi. Ahizong Migrant Resource Centre munte ah CHIN-Tedim ciin kikoih leuleu hi.\nMailam-ah I Kalsuan Zia Ding – ZOMI hing cihtangtang ding. ZOMI language khatin Australia Kumpi in Code (6105) hong piak khit nungsang i kampau (language) i cih i gen ciang zong “ZOMI” mah cita ni.\nHih language code tungtawn in mailam ah Ethnic Radio Program khawngah “ZOMI” language min tawh Slot(hunseh) kingen/kingah thei ding hi.\nLanguage code kinei ta ahihmanin nidang ciang “ZOMI” tawh kisai thugenna leh laigelhna tuamtuam, laibu bawlnate ah zong “ZOMI” mah cih i zat ding hita hi.\nTranslation services i zatding ciangin “ZOMI” language hong sapsak un cita ni. Forms tuamtuam leh Kumpi zum tuamtuam ah minam leh kamapu hong kidotnana ah “ZOMI” zat ding hi.\nMailam-ah Census tuamtuam aomkhak leh “ZOMI’ cih akipsa hisak ni. Australia Khuapi khat ah Zomi Huaiding kipawlna(gentehna Zomi Innkuan) khat bek neih ding hi-a, tua kipawlna pen Biakna Pawlpi tawh kideidan loin tha i piak ding ahi.\nPasian nasemte(Pastors) ahih nak leh minam makai in koih loh ding hi-a, amau pen minam makaite ataingam ding leh asiatnate uh akawk ngam dingin aomding hizaw hi.\nAustralia gam sungah “ZOMI” kiciantakin Kumpi in hong ciamteh khinta cih kilang hi. Language Code hong pia khin ahihmanin tua “ZOMI” Language azangh atamsemsem leh hong taangzai semsem ding hi cihna hi. Lungneu lo takin “ZOMI” dialect ciang hilo-a, Language pikhat ahicih phawkden ni. Tua ahihmanin namdangten na “ZOMI” pau uh hong sinsak/hilh in acihciang ei khua pau peuh, awkaih neuneu peuh sinsak loding hi hangh. Taangpi zat leh theih ahi Tedim pau pen Tedim Pau cici nawnlo in “ZOMI” pau cita ding hi hangh. Paul Khai/ Tedim Times/ References: http://www.abs.gov.au, Census Dictionary, 2016, https://www.naati.com.au (The National Accreditation Authority for Translators and Interpreters) https://www.tisnational.gov.au/ (Translation and Interpreting Service)\nPrevious: Tedim khuapi ah First Private Bank ki hongta ~ Tedim Post\nNext: Khiatlah MB ~ Mungpi Khupson\nSebastian Lantos says\n11 March 2018 at 12:57 am\nPLEASE CONTACT OUR AGENCY OF YOU HAVE ENGLISH>ZOMI TRANSLATORS. WE REGULARY RECEIVE DOCUMENTS IN ENGLISH THAT NEED TO BE TRANSLATED INTO ZOMI. THANK YOU, OUR TEL IS +1(918)250-1133\nThuman thutak tungah ding in, Ni satna ah ciktui hi in ~ Khup Lian Thang


url: =Make (any) DAIHATSU (2) FIAT (2) FORD (4) HONDA (1) KIA (1) MERCEDES-BENZ (1) MG (1) NISSAN (1) PEUGEOT (1) RELIANT (2) RENAULT (3) VAUXHALL (1) Make (any)\nFuel type (any) Petrol (18) LPG (1) Unlisted (1) Fuel type (any)\nAge (any) up to 3 years old (2) up to 4 years old (5) up to 5 years old (9) up to 7 years old (13) up to 10 years old (15) over 10 years old (5) Age (any)\nColour (any) Black (6) Blue (7) Red (3) Silver (2) White (1) Unlisted (1) Colour (any)\nNo. of doors (any) 3 doors (9) 5 doors (7) Unlisted (4) No. of doors (any)\nSee all 84 cars from John Stuart Motor Company


url: =PASIAN’ DEIH KHANGGUI KIZOM THUPHA -Rev Suak Za Go – FGA Tulsa\nJanuary 19, 2020 Comments Off on PASIAN’ DEIH KHANGGUI KIZOM THUPHA -Rev Suak Za Go Zokam FGAIM\nThuciam Lui (TL) hunin Pasian’ lawmpa cihna a ngahpa pen Abiahang ahi hi (Isa 41:9; Jeim 2:23). Abiahang in Pasian a upna pen a tu khang dong zuisak zo a, keemsuak zo hi. Tua ahih manin khang kizom thupha i ngah nadingin upna lam a, i pa Abiahang i etteh nadingin a nuai-a bangin en dih ni.\nPasian in thuman’na pen sagawh biakna sangin deih zaw a, upna tawh thuman’na hangin a lungkim Pasian ahi hi. Abiahang in Ur khua ah a teen’ laitakin thupha a ngah theih nadingin Pasian in a sapkhiat ciangin bangmah dongkik lo-in, thuman’na tawh kithawi-in paikhia hi. Pasian’ sawlna mangin nitumna lam, nisuahna lam, saklam, khanglam zuat nading nangawn dongsuk dongto nawn lo-in paikhia hi (Pai 12). A paikhiat khit ciangin Pasian in a pai nading zia hilh pan hi. Tua mah bangin Pasian in ama deihna thu khat peuhpeuh hong hilh a, ama’ deihna hi, cih thu i theihtel nak leh thuman’na tawh dingkhia le’ng, sep ding maban khempeuh thuman’na lampi tungah hong hilh pan thei hi. Pasian in i mai-ah pai-in hong makaih bek hi lo-in ama’ deihna mangin i din’khiat hun ciangin zong i nungah hong zui-in hong tawsawn a, hong ompihin leitung a bei dongin note tawh kong omkhawm tawntung ding hi, a ci Pasian zong ahi hi. I buai theihna thu in Pasian’ aw leh Satan’ aw i khentel theih lohna hang ahi hi.\n2. Pasian’ deihna theihtelna:\nAbiahang in Pasian’ thu mangin Ur khua pan a paikhiatna pen thupha a ngah nading Pasian’ deihna hi, cih teltakin theihi. Khang kizom thupha ngahna pen Pasian’ deihna hi, cih upna tawh teltakin thei-in i lak ding kisam hi. Pasian’ deihna i tel nop leh ama’ kammal Lai Siangtho bangbangin thumang le’ng Pasian in ama’ deihna hong hilh ding hi. Rev. Hau Lian Kham in, “Gupna ngahsa thu-um mi khat in thungetna tawh a apna bangin a kituakto diamdiamin hong pian’ leh Pasian’ deihna hi hamtang hi,” ci hi. Pasian’ deihna om lo-in i hanciam khak leh lunggimna le kitasapna hong piang ding hi. Topa Zeisu in, “… kei’ sungah na om kei uh leh bangmah na hih thei kei ding uh hi,” ci hi (Zhg.15:5). Tua ahih manin na khat peuhpeuh i sep ding ciangin hih ka sepnop nasepna pen Pasian’ deihna ahi takpi hiam, cih thu theihtel masak ding kisam hi. Khat veivei i ut luatna, i lunggulh luatna le i deih luatna pen upna ahih kei leh vision kisa kha thei hi. Upna i cih pen Pasian kiang pan bekin hong pai a, mihingte’ lungsim pan a, hong suak tawm hilo hi.\n3. Tu-le-ta khang dongin Pasian pen aituam Pasian suahsak zawhna\nHih thu thumna pen a thupipen a, i gennop thu ahi hi. TL sung mun tampi ah Pasian in amahmah Abiahang’ Pasian,Hih thu thumna pen a thupipen a, i gennop thu ahi hi. TL sung mun tampi ah Pasian in amahmah Abiahang’ Pasian,Izet’ Pasian, Zakoh’ Pasian kahi hi, ci-in gen hi. Hih thu pen a thupi mahmah Abiahang’ thusim ahi hi. Pasian le amah bek kikal a, a neih midangte tawh a kilamdan’na thusim ahi hi. Bang hun, bang hunin leitung-a Pasian’ mizat mite in amau le Pasian’ kikal ah thusim khat peuhpeuh nei hamtang uh hi. Thudang khatin gen le’ng Pasian’ aituam pahtakna zong kici thei hi. Pasian in a hehpih nopte a hehpih, a gup nopte a gum Pasian ahi hi. Thu-um mi khempeuh in eite’ tung-a aituam a, hong kipia Pasian’ pahtakna thusim teng gawm khawmin lungsim takpi tawh naseem khawm le’ng buaina bangmah om lo-in, Pasian’ min thang ding hi. Kipil sakna, kihawm thawhna, kisim mawhna, midangte neu muhna, kiphinna le kithusim lohnate om lo-in Pasian’ gam zai ngeingei ding hi.\nBanghang hiam cih leh mimalte’ tunga Pasian’ piak talen ciat kitel sak a, kithupisim sakin i meet bawl theihloh manin khat-le-khat kitel khialhna piang a, Pasian’ nasepna a nopna le a thupitna tel zo lo-in, eite’ tung-a hong kipia nasepna sangin midangte’ nasepna i buaipih kha thei hi. Leitungah Pasian’ mizatpa Dr. Billy Graham pen a khan’tawn a, Pasian’ mizatpa cih minphatna a ngahna in: Pasian in amah pen Lungdamna Thu a tangko Evangelist dingin a sapna thu theitelin, hih Pasian’ deihna tawh kituak Evangelist nasepna bekbek mah thumanna le cihtakna tawh a khan’tawnin khahsuah lo-in a sep man hi ding hi, ki ci hi.\nTua ahih manin Topa Zeisu in “… lawmte kong ci ding hi…” (Zhg. 15:15) a cihna ah a Pa, Pasian kiang panin a zak thute khempeuh hong theihsakna hang ahi hi. Tua in a Pa, Pasian in Abiahang pen ka lawmpa hi, a cihna hong lak hi. I lawmit taktakte’ kiang bekah i thusim i gen ngam bek mah bangin Topa Zeisu in ka lawmte hong cihna tawh ama’ thuthuk le a thusimte hong genna pen pilvang takin i tel ding, i bil i vaksak ding kisam hi. Mihingte’ nuntakna sungah na i sakpen khat in, i ki-itpih mahmah i lawm khat in hazatna tawh thuman lopi-in hong telkhialin hong langpan’na ahi hi. Mihing khat-le-khat lawmta i hihna pen tua bangin kisia thei a, ahi zongin Topa Zeisu in ka lawmte hong cih ciangin a tawp dongin hong it suakin, eite’ tungah hong thuman paisuak hi. Hih thupha pen khang thum khang li dong Pasian’ thupha luahna thupha ahi hi. Pasian’ naseempa, Pasian’ naseemnu hihna sangin Topa Zeisu in ka lawm hong cihna teltakin thei le’ng, Pasian’ aw za-in ama thusimte i theitel ding hi. Tua thusim tawh naseem le’ng Pasian’ nasepna nuamsa-in midangte’ nasepnate va sai nuamse lo, va buaipih se lo-in eima’ mun ciatah lawhcin’na le Pasian’ deihna tawh kituak pumpi khat tung-a pumpi nate bang-a nasep khopna hi ding hi.\nThu-um piangthak mi khempeuh in eima’ mun ciatah Pasian’ naseemte ihi hi. Tua ahih manin Abiahang bangin i tu, i tate’ khang dongah i biak Pasian pen eimah ciat adingin i gamhluah (gou) ahidingin i kiplet ding, ki-apin upna tawh i nuntakpih paisuak ding kisam hi. Hih thu ah i pu pen Tapidaw a na suah manin tu dongin a tute zong a ngeina tawh Tapidaw mah hihsuakna ciang bek hi lo ding hi. I pu pen Pastor ahih leh a tupa dongin Pastor mah suakin nuamsa ding, i pu pen pawlpi upa a seem ahih leh a tupa dongin pawlpi upa nasep mah ah thumanna le cihtakna tawh zom suak hamtang ding cihna zong hi pah lo-in i pu i pate’ thu upna ah kipin Pasian’ thu aituam ngaihsutna tawh mite’ mai leh Pasian’ maiah limhoih limpha lakin nuamsa ding, cihna ahi hi. Pasian’ thu lunggulhin i up, i san’na pen a khang a khangin gamhluah bangin kizomsuak ding hi. I nu-le-pate in Pasian’ thu mah lunggulhin Pasian it mahmah napi, tate pen pianthakna nangawn kician meel lo cih bang hilo ding hi. Leitung-a om Tapidaw biakna khempeuh pen a kawk baanglo, a kicing om lo hi, ahih hangin Lai Siangtho tawh kituakpen hi ci a, i teel i zop biakna zong i tate le i tute dongin thumanna le cihtakna tawh letkip ding, panpih paisuak ding kisam hi. Pasian pen ka pu’ Pasian, ka pa’ Pasian le keima’ Pasian hi, ci-in angtangin hang takin teci pang ngam ding, Pasian in zong Keimah in na pu’ Pasian, na pa’ Pasian le nangma’ Pasian ka hi hi, hong cihna aw kitel takin za zen le’ng bang zahin nuam ding ahi hiam?\nTua bangin Pasian pen angtan’pih a, mite’ mai-ah teci i pan’ theih leh Pasian’ thupha in khang thum, khang li dongin hong zuito ding ahi hi. Bang hang hiam cih leh gupkhiatna pen Zeisu Khazih sungah Pasian’ hehpihna hangin thu upna tawh a khawnkhongin i ngah a, ahi zong in thupha pen Pasian tung-a thumanna le manpiakna tawh kingah hi. Khan’tawn i man’ ding thupha pen Pasian in minit khat sungin hong pia thei a, ahi zongin lamdawt tawnin hong pia ngeilo hi. Chianmaung mehtui thuk bek i duh leh i huan sungah suan pak le’ng kha thum sungin kingah mah ding a, ahi zongin dolsing manpha tawh a kibawl van manpha i deih leh a tawmpen kum 60 sung ngak kul ding hi. Tua ahih manin a manpha taktak thuphate pen man piain lungkia lo-in, hun sawtpi sung ngak kul hi. Pasian’ adingin i sepnate ah thumanna le cihtakna tawh kipum piak a, lungsim khempeuh, pilna khempeuh le hatna khempeuh tawh sep ding ahi hi. Pasian’ tung-a ka thumanna le ka cihtakna tawh keima’ khang hunah thupha ka ngah nai kei leh zong ka tu-le-tate’ khang hunah na ngah veve ding uh hi, cih zah dong-a Pasian muan’na le kipiakna tawh kingah ding hi. Sawt veipi a kimang khang kizom Pasian’ thupha pen vantung panin i omna munah hong kipia suk ding hizaw a, zon’ zawh thu, hanciam zawh thu le mite kiang panin thalawh tawmna le ngetsiamna tawh ngahna hilo ding hi.\nTopa’ na i sepna ah a zawng ngamte hau ding a, a hau pah nuamte in lungkiatna tuak ding uh hi. Haksatna thuak ding a, kizote in thuak kha lo zaw thei hi. A si ding-a kizote sihna tawh kipelh zaw uh hi. Topa’ adingin sihngamna zong nuntak ngamna zahin thupi a, nuntakngamna zong sihngamna zah mahin thupi hi. Tua ahih manin Tapidaw nuntakna ah sihngamna le nuntak ngamna pen a kikimin tonkhawm ding hi. Sihngamna tawh nuntakna kumpilukhu kingah ding a, nuntakngamna tawh thaman kingah ding hi. Topa’ deihna bang a, a kipumpiak mite Topa’n koih khong ngeilo, phawk khial ngeilo hi.\nPianthakna tawh Pasian’ tapa bangin thupha ngahna in khangkhat sung thupha ngahna hi thei a, Pasian pen i tu khang i ta khang dongin up paisuakna le Ama’ tungah thuman paisuakna in khang thum khang li dong khang kizom thupha ngahna ahi hi. Abiahang in a tu a tate’ khang dong thupha a ngah zawh nadingin a tapa khat neihsun meihal biakna ah a piak laitakin gawhlup dingin a kipaipih nangawn a tapa pen ama’ thu mangsak zo hi (Pian. 22). Meihal biakpiak nadingin a tapa Izet in singlom pua-in a pa a zuihna ciang pen ahi ding ciang mah hi. Ahi zongin Abiahang in biakna tau tungah singkeute a koih khit ciangin a tapa pen gawhlup dingin a khut le a khete khau tawh henin biakna tau tungah koihin a tem dok hi. A tapa kitom se lo-in, a pa’ hih bangbang dawh ngiungeu lel hi. Hih pen Topa Zeisu’ lim a kilahkholhna hi. Abiahang pen leitung mi khat hi napi, tua zahin a tapa thu a man’sak zawh pen lamdang mahmah hi. Tu lai hun pata nih, hih bangin kibawl le’ng, i kimang zo ding hiam?\nPasian’ lawmpa Abiahang pen Pasian’ thumangpa, Pasian’ deihna bangbang a zuipa bek hi lo-in, a tapa zong amathuthu a mangsak zopa hi lai hi! Pasian in tawntung Pasian ahih mah bangin ama’ hoihna pen a khang a khangin hong pia nuam hi. A haksat penpen hunin zong Pasian’ adingin hang takin panmun la a, ki-apna le nasepna in sawtpi a kimang ding thupha zon’na ahi hi. Davuih kumpipa in biakinn lam nadingin a kisam nate khempeuh a kicingin kaikhawm khol a, biakinnpi pen a tapa Solomon in lam hi. Hih nasepnate gel pen thupi tuak mahmah a, ahi zongin Pasian in ama’ geelna bangin khang nihna dong semzom sak hi. Pasian’ hehpihna tawh, i pu i pate’ mawhna hangin thukhenna i thuak kha kei hi. Ahih hangin Pasian’ thupha pen i pu, i pate hang-a i ngah zong tampi om hi. Lai Siangtho sungah Davuih kumpipa’ hangin ama’ nungah Pasian in ama’ mite tungah gualzawhna, lungmuan’na le thupha a piak tampi i mu hi. I nu i pate in kamsan’na kammal tawh thupha hong piakna bangin tate tungah a kingah thupha tampi om hi.\nKhangluite in zong “nu-le-pate thumang a nahlawh peek” na ci uh hi. Tua hi a, i pian’na nu-le-pate’ thupha piakna hangin zong Pasian’ thuphate hong luang ahih manin nu-le-pate’ maipha zongin thupha kipia sakin upna le lametna tawh sang a, a thu uh i man’ ding thupi mahmah hi. Tua banah eite’ mai a, hong makaihsa i Siate zong lungdamsakin amaute’ thupha i ngah ding zong thupi mahmah hi. Hih thu in Lai Siangtho’ gen khang thum khang lina dong a, khang kizom thupha ngahna thulaigil ahi hi.\nSource: Zangkongawging Jan/2020


url: =ZAM Thupuak :: 05 October 2014 :: ZOMI DAILY\nposted on 3 October 2014 at 11:09 pm Lomkholna: News, Newsletter, Refugee, ZAM, Zomi\n2014 Zomi Idol, Zolia & Zotaang Sponsors hongpia teng\nMalaysia gamsung a om Zomi te in October 15 ni ciangin KHUADO PAWI nasia takin kibawl ding hi. Tua pawipi sungah Zomi Idol leh Zolia & Zotaang kidemna om ding a, anuai a tengin itna, veina leh Zomi khangno te lapsang nopna tawh Sponsors hongpia uh ahih manin Malaysia a om Zomi aitangin ZAM zumpi panin lungdamna lianpi ihko hi.\nU Kaino & U Man Mang te innkuan (New Eden Services Company Limited) RM3000/\nU Ning Lun (Aung Nan Daw) RM1000/\nZolia & Zotaang te ki LIKE thei ziahziahta\n2014 Zolia & Zotaang kidem ding Zolia 11 leh Zotaang 20, vekpi gawm mi 31 hongki helthei uh a, tulaitak https://www.fb.com/zomidaily People Choice Award dingin LIKE aki demlaitak ahihi. October 03 (5pm) panin October 13 (5pm) hunsung Facebook LIKE tengban ah Malaysia Professional photographer te’n Mark hongpiaksak dinga, tua tungtawn in Zolia & Zotaang People Choice Award ki piading hi. Zomi Idol mi 49 te September 4 ni-in Sunway Youth Fellowship Biakinn pi ah Top 20 telna kinei hi.\nKHUADO PAWI THU ~ J. Thang Lian Pau\nKHUADO PAWIka gelh hangin, kei zong Khuado thu a tel, i khanglui ngeina sungah a khangkhia leh a kidiah ngei ka hi kei hi. Tua ahih manin hih khuado thu kong gelhkhiat zong mi tuamtuamte’ gelh ka kaihkhop hi lelin, a thu a kicin khit loh ding baanah mi tuam-tuamte theih dan tawh zong kibang khinlo kha ding hi. Ahi zong Khuado pawi thu kigelh teng lakah kim pen ding hi. Sia Gin Za Go in Zolai Sim Bu Kum Sawmngiat Cinna (1913-1993) Souvenir sunga Khuado Pawi Thu a gelhna-ah hih bangin pan hi:\n“Tedim gam sungah Khuado a kizat ciat hangin, lasak a kipan gamtatnate kibang kimlo hi. Bang hang hiam cih leh, omna mun kikhatlo ahih mah bangin i omna mun tawh kituakin gam min, khua min, lui minte tampi-in phui- sam, lasak leh gamtatna-ah kizang ciat hi. A kibang lo neng neng a om hangin, “Khuado ngeina kician omlo hi, ci-a ngaihsut ding hilo hi. Khuado thu i gen a kibat kim lohna zong a thupit mahmahna hi zaw hi, ci-in ngaihsut ciat ding ka deih hi.”\nKhuado pawi i cih pen Zomite pawi neih thupi pen leh lim zat pen ahi hi. Hih pawi pen tuuk annlak khit ciang kibawl hi. Hih Khuado pawi bawl hun leh Vaite pawipi ‘Diwali Puja’ leh Kawlte pawipi ‘Mithuun Puai’ bawl hun kituak a, Khuado pawi i bawlzia tawh kibat mahmahna nei-in meitek hi. Kawl leh Vai ten ‘Khuaimeivak’ de in, Zomite in ‘Meilah’ i de hi. Hih panin Zomite pen minampite mah banga ngeina zia leh tong kicing a nei i hih lam kilang mahmah hi.\nTua banga ngeina zia leh tong kicing a nei minam picing kihi napi in, minam picing hong hisak i minam pawipi Khuado i neihna natawm a theilo tampi ki-om ding hi. Minam Pau, lai, ngeina, pawi leh khanglui vante kician a nei lote minam picing kici theilo ahih manin a it lo, a keemlo, a puah lote minam khangto suak ngeilo hi. Tua ahih manin Khangthak Zomite phawnna ding deihna tawh Khuado pawi thu kong kaihkhop ahi hi.\nZopau-ah ‘KHUA’ cih in khiatna nam tuamtuam nei hi. Pasian genna in ‘Khuavak’ kizangin, Dawite genna in ‘khuazing’ kizang hi. ‘DO’ i cih in zong khiatna nam tuamtuam mah nei-in, a sia lam leh a hoih lamin kizangkhawm thei hi. I it i ngaih hong zin hong lengla a om ciangin zin do, lengla do ci-in ‘Do’ zatna mun om mah bangin, hong bawlsia thei dawi leh gaalte i sim ciangin zong ‘Do’ ci-in zatna mun mah om veve hi. Zomite in ‘PAWI’ i cih pen Mikangte in ‘Festival/Feast,’ ci-in, Kawlte in ‘Puai’ ci-in, Vaite in ‘Puja’ ci-in leh Mizote in ‘Kuut’ ci uh hi.\nZo taangthu suite leh thugelh masate in Khuado Pawi pen Ciimnuai Innpipa Pu Tuah Ciang hun lai pek panin lim takin kizang khin dingin um uh hi. Banghang hiam cih leh, Pu Tuah Ciang pen Zo ngeina zia leh tong a geelkhia pipa in kingaihsun ahih man hi. Tua ahih manin Khuado Pawi i neih zawh pen kum za guk peuhmah sawt khin ding hi. Khuado pawi pen khangthak ngeina zui-in Manipur gamah Tedim Chin Cultural Club makaihna tawh October 11, 1969 kumin Taang-nuam khua-ah zat kipanin, Mizoram ah Zomi Society makaihna tawh November 12, 1994 kumin Sairang, Tlawng lui-ah kizang hi. Tuipi gaalkaai Zomi ten Singapore Zomi Innkuante makaihna tawh 1995 kum panin Singapore khuapi-ah ‘Leitung Bup Zomi Khuado Pawi’ min vawhin zat hong kipan toin, tu ciangin leitung bupa Zomite omna peuhah kizang kawikawi ta hi.\nKhuado pawi in “NI” nei loin a hun bek nei hi. Ahi zongin a hun pen kum sim September leh October kha sung hi hamtang hi. Bang hang cih leh, Khuado pawi pen tuuk ann lak khit cianga kibawl hi a, kum khat leh kum khat, khua khat leh khua khat, annlak hun a kigual lianlian theih loh baanah, khua sungah mipite omkim lai paanga a kibawl ngeina ahih manin leh khuahunhoih hun (khapi taan hun) a kipaan ngeina ahih manin Khuado pawi “Ni” ding kiciangtan khol thei lo hi. Ahi zongin khuado ni ding leh vai khempeuh taangpi tawh kisai ahih manin hausa leh upate mah in a geel loh phamawh hi. Upate in a tunga i gen kal sungin ni khat seh phot uh hi. Bang hang hiam cih leh khualzin gamvakte tua sungin hong tung kim thei le cih deihna hi.\nLam khat panin Aizawl dan khawnga khuapite-ah Khuado pawi ni ding kician khat seh a kipsak pen a kilawm lahna om tuanlo ding hi. Bang hang hiam cih leh, khamtung nuntaak ngeina dana annlak cih bang omlo hi. Tua ahih mah bangin Mizoramah Zomi Cultural Society in 1998 kum panin Khuado ni dingin September 25 ni sehin kipsak hi. Manipur Zomite in bel October 2 ni seh uh hi. A hang in, October 2 ni pen India makaipipa Mahatma Gandhi pianni phawkna ni holiday hi-in mi kim hun awng neih ni khat ahih man hi. Hun khat ciangin leitung bup Zomite in a ni kituakin khuado pawi i zat hun hong tung lai ding hi.\nKhuado pawi pen i Zomi pawi thupi pen leh lim zat pen ahih mah bangin hihna, ngimna, deihna tuamtuam tawh a kidim, a nuaia bangin tuunkhawm tampi a nei ahi hi:\n5.1 Kum Khen Pawi:sim bu sungah “K – Khuado pawi – Kum khen pawi” ci-a a kisin mah bangin Khuado pawi pen Zomite kum khenna hunpi khat ahi hi. Hih pen a kitelna dingin khanglui ten “ la i cih pen thu hi,” a cih bangin Khuado pawi-a kisa la dawng khat en sai le hang:\nKum kikhen e, solkha dang e,\n(B) Ziin in a vang khua zong hen aw,\n(B) Ningzu khum leh aisa aw e,\nKhan kum sawt ciam lai leng e.\nHih la in Khuado pawi pen Zo kum lui leh kum thak khenna a hih lam kiciansak hi. Tuhun ciangin Mikang hun khenzia ‘Gregorian Calendar’ zui-in kumlui beina December 31 ni leh kumthak kaina January ni 1 ni dan i zuih zenzen hang Zo kumlui leh kum thak khenna pen Khuado ahi hi.\n5.2 Annlak Pawi:pawi pen Annlak Pawi zong kici thei hi. Bang hang hiam cih leh Khuado pawi pen tuuk annlak khit bek cianga a kibawl leh tua ann thak khai thakte muanga a kibawl hi a, kum khat sung tawntung i khawh i ciin nate pana hong piang thupha khai leh ann tuamtuam aihna leh tuate hong pia, hong siam Pasian tungah lungdam kohna in a kizang pawi ahi hi.\n5.3 Khuailak Pawi:pawi cianga a min thang mahmah khat pen Khuailakna hi. Khuado khuailak i cih ciangin a kimawk lak hi loin, khuaibu (khuaipheng) panin hong tung ding kum pen kum hoih ding maw, sia ding; kicidam ding maw, kina ding cihte theihnopna-a aisanna in a kizang ahi hi. khuaibu leh a note omzia panin kum thak sunga mabaan ding kithei thei ci-in khangluite in ngaihsun uh hi.\n5.4 Meidet Pawi:Khuado pawi a vaamsakpi pen meidetna ahi hi. Khuado ni masa pen meilah lak ni-in kizangin “Meilah lak ni” a ci zong om hi. Hih meilahte pen pawi sung teng tawntung lim kizat mahmah hi. Dawi leh kaute dona (kaubetna, meidetna) a kipan khuasiam pasian a vaak tawh donna in zong a kizang, a kitaangsak, a kivaak zihziah ahih manin khuado pen Meidet pawi zong cih theih hi.\n5.5 Siansuah Pawi:Khuado pawi pen siansuah pawi zong ahi hi. I pu i pate in mihingte a nasak, a sisak leh mihingte tunga tuahsiatna tuamtuam a tungsak pen dawi leh kaute ngawh uh hi. Tua dawi leh kaute tawh a teengkhawm hi dingin kingaihsun lai uh hi. Khuado cianga ‘Kaubetna’ leh ‘Meidetna’ in a ngiimpi pen zong mihingte a bawlsia dawi leh kaute notkhia-a innsung, khuasung, gamsung siansuah ahi hi. Zoplai ding …\nZOMI LEAGUE September 28, 2014 Results pulakna\n22. 28.09.2014 07:30-09:00 LIANDO B ZCCM St. Joseph 0 10 EBC\n23. 28.09.2014 07:30-09:00 THANGHO B ZAC 2 9 CMF\n24. 28.09.2014 09:10-10:40 LIANDO A MLPP 2 3 Agape Puchong\n25. 28.09.2014 09:10-10:40 THANGHO A ZCCM St. Francis 4 3 ZCF (Canaan)\nZOMI LEAGUE 2014 Semi-Finals kimawl ding Pawlpite\n28. 05.10.2014 08:30-10:30 LIANDO ZCCM St. Francis CMF\n29. 05.10.2014 08:30-10:30 THANGHO ZAC MMC\nOctober 12 ni 8am in athumna leh Final kisuihna om ding a, pahtawina piakna tawh kizom suakpah dinghi.\nNo. Pawlpi/Church Ni/Date Thunget Hun/ Prayer Time Total Hrs.\n23. ZCCM 06.10.14 Mon 12:00am Sun-night to 12:00am Mon-night 24hrs.\n24. Grace Assembly of God Kepong 07.10.14 Tues 12:00am Mon-night to 12:00 am Tues-night 24hrs.\n25. ZCF Kota Damansara 08.10.14 Wed 12:00am Tues-night to 12:00am Wed-night 24hrs.\n26. UPC Kuala Lumpur 09.10.14 Thur 12:00am Wed-night to 12:00pm Thursday 12hrs.\n27. Zo Christian Worship Center 09.10.14 Thur 12:00pm Thursday to 12:00am Thurs-night 12hrs.\n28. Zion UPC Kepong 10.10.14 Fri 12:00am Thurs-night to 12:00pm Friday 12hrs.\n29. Christ Mission Fellowship 10.10.14 Fri 12:00pm Friday to 12:00am Fri night 12hrs.\n30. ZCF Banting 11.10.14 Sat 12:00am Fri-night to 12:00amSat-night 24hrs.\n31. Sentosa Zomi Innkuan 12.10.14 Sat 12:00am Sat-night to 12:00am Sun-night 24hrs.\nInnkuan lutpih thei nailote theih ding\nInnkuan lutpih ding angak Zomi akua mapeuh sazian puak nailo peuh mahin ZAM zumpi ah October 11 ma in sazian hong puak un.\nThongkia meltheih hong zasak un\nThongkia a suakta thei nailo Body No. a theisa sazian hong puak nailo Zomi akua mapeuh in ZAM zumpi ah October 11 ma in sazian hong puak un.\nLamzang khua, Pa Zam Khan Thang leh Nu Lian Khua Ning te’ tapaTg. Pau Neih Thang(Kum 30)ZSM No. 16694lametloh kawmkalin Perak State Pantai khua nasepna mun panin September 20, 2014 ni sunin husam natna tawh alupna tung panin Pa Pasian kiang hong ciahsan hi. Sanggam pa sihna thu hong kikoh ciangin ZAM-ZSM zumpi panin Sia Tuangpu makai in Khuapih tanau teng tawh va delhpah vingveng uh hi. Sanggampa luanghawm pen Manjung Zatopi ah na kipuak a, Siavuan/ma te’n zong deihsakna leh lainatna tak tawh aluang hong etcian sak dikdek khitciang un September 30, 2014 ni-in Pantai Khua Christian hanah lungkim huai takin kivui thei hi. ZSM member ahihna tawh ki zui-in ZSM in zumvai khempeuh leh kivuina sumbei khempeuh sik pah hi.\nTg. Pau Ngeih Thang tungtang ah adah akap khempeuh tawh akibangin ZAM-ZSM zumpi panin ihdah khawm hi.\nKai Sian Mung (Vangteh) September 29 ni-in Ampang zatopi ah ki buaipih.\nLam Za Cin (Laatui), ni 3 sung UKM zatopi ah ki buaipih.\nPau Khan Khual (Anlangh) September 30 ni-in ACTS ah ki buaipih.\nDonnu (Taakkhawl) October 2 ni-in IPR ah ki buaipih.\nZomi thongkia Bukit Jalil ah mi 6, Lenggeng ah 3, Langkap ah 7, Malaka ah 4, Semenyih ah 3 leh Tanah Merah 1 UNHCR-OPI ah ki report sak.\nVisa 93 vai aki buaipih pawlkhat\nAbeisa thupuak sungah ih tangkosa mahbang in 01 October 2014 ni in Kuala Lumpur US Embassy ah Visa 93 vaitawh kisai minam tuamtuam Interview dingin ki paipihthei hi.\nNL Cing (Zomi), Galau Bawm Htang (Kachin), Nant Nin Phaung (Karen), HMon (Mon), Ro Si (Mara), Timothy Thang (Hakha), May Zin Oo (Burmese)\n03 October 2014 ni inzong Sui Sui vai US Embassy ah ki buaipih hi.\nUS Visa vaitawh kisai theihhuai pawlkhat ihki hawmsawnnuam zel hi. Adiakdiak in na innkuanlai leh Certificate thupi khempeuh US leh Malaysia nakikhak uhciang in Register bawlhamtang un. Ahih theihleh DHL, FedEx, UPS, USPS, etc.. cihbang in Postal Service amuanhuaite mah zangzaw mai un. Sum tambeizaw khamahding a, ahi zongin muan-huai zawpah hi. Na khakna mun ah atun keileh ki kankikziau theihi. Na lai thupi te uh lamkal ah a mangthang lohding thupi hi.\nNasep zonna ah ahi zongin, na zumvai ah ahi zongin Interview khatpeuhpeuh napaiding ciangin ki ginkholh sitset pen hoihpen hi. Khialh omlozaw thamtham hi. Thu nagen ciangin gensetset theihding thupi hi. Ciamnuih gen hilo nahih manin, nuiphiamphuam sa khawngin gending hilo hi. Gennop tampi leh genkhiatding kilawmlo tampi tawh khawlbawl photni. Atelsiam dingin Topa’n thupha hong piata hen!\nKhua kipawlna, Mimal leh Pawpite\nPaan Khup RM50\nKhua 73, Mimal 2 leh\nPawlpi 17 kihel khinta.\nTaung Za Lat (Philip Mawngpi) RM300\nZomi Idol 2014 kihel ding teng\nNang Khan Muang\nLangh Khan Lian\nKhan Tung Tuang\nGin Sian Khai (Khailek)\nNing Sian Muang\nGin Tung Tuang (Solomon Ginpi)\nZen Lian Cing\nThang Ngo Lian\nCing Sian Huai\nMan Sian Cing\nCin Suan Mang (Mangpu)\nNiang Lian Cing (Nu Lek)\nHang Sian Khai (Sian Khai)\nPiang Khawm Khai (Khawmno)\nPau Do Suum\nSuan Pian Mung (Mungpi)\nDim Sian San\nPum Sian Mang (Mangpi)\nGo Sian Khai\nNang Sian Cin\nPau Za Mung\nMary Huai Sian Tawi Kim\nSuum Ngaih Muan\nGo Mun Pau (Pausan)\nMan Khawl Niang (NL Niang)\nNang Khan Lian (Lianpi)\nPau Khan Mung (Sawbua Mung)\nZam Khan Khual (Khualno)\nKam Sian Niang (Niangnu)\nMang Khan Khual\nSuan Ki Thang (Ki Thang)\nKap Lian Thang\nThang Khua Khai\nNang Leem Sang (NL Sang)\nCing Nem Niang (Lucy Nem)\nBia Khan Kap (Kappi)\nCin Van Kim\nZen Sian Pau\nZam Khen Pau\nThang Muan Lian Pau (Muanpi)\nZomi Idol kidemna ah Zomi lasiam 49 hong kihel thei uh hi.\nHealth Equity Initiatives (HEI) tintan\nOctober 2 ni-in HEI makaihna tawh HIV natna tawh kisai tintan piakna ah kikah thei hi.\nThang Khua Suan (Tuilangh) Penang panin May 30, 2014 ni-in Palik te’n manin a puakna thong laih kawikawi ahih manin a theikha na om zenzen uh leh hehpihna tawh a sanggampa Nang Lian Mang 016 321 3709 tungah hong zasak un. Lungdam!\nTUNE Insurance Card kingahta\nSeptember 17 ni ZAM hall a Tune Insurance leite na card uh kingahta ahih manin ZAM ah hongla un.\nOctober 8 ni 9am-5pm kikal Tune Insurance te hong paikik leuleu ding ahih main alei nuam khempeuh in ZAM hall ah hong pai un.\nMonica Muangnu (Saizang) in tukal Thupuak bawlna ding RM50 hongpia khia ahih manin ki lungdam mahmah hi.\nPaan Khup (Lawibual) in tukal Thupuak bawlna ding RM50 hongpia khia leuleu ahih manin ki lungdam mahmah hi.\nTuilangh khuami Thang Sian Tung leh Nang Lian Mang te unau in tukal Thupuak bawlna ding A3 dal 500 hong pia ahih manin lungdam ihko hi.\nZomi Adventist Church pawlpi panin tukal Thupuak bawlna ding RM50 hongpia khia ahih manin ki lungdam mahmah hi.\nPrevious: Pawlpi Kum (7) cinpawi bawlding\nNext: Min kibang ~ Kap Cin


url: =Zomi - Chin Vai Debate\n1 Zomi leh Chin akizatna kikim hi ( Rev.ST.Hau Go)\n- 1953 ma-in biakna leh kumpi sung ah Chin kilimzat a, nidang Tedimmi akicite in Chin kici khempeuh Zomi hi ciin sang hi. 1953 kumin Chin Hills Baptist Association 3 - Haka, Falam leh Tedim kigawmin Zomi Baptist Convention(ZBC) cih dingin Rev.ST. Hau Go in gen a, Rev.Dr.Hre Kio apa Rev.Sang Fen in thukimna pulakin Haka lamte zong thukimin Chin pan Zomi kisuak hi. Kumpi lam ah Chin kizangin biakna lam ah Zomi kizang a, Zomi-Chin akibangin kizang hi. ZBC in Inland missionary - Zomi missionary khah ding akicih ciangin Mission Secy Rev Hrang Tin Khum in Zomi pen Chin tawh laih a, CCOC min kivawhna panin Zomi leh Chin deih buaina lianpi piangin 1995 kumin ZBCM piangin 2013 kum Kawlpi Carson ZBC khawmpi ah Zomi deihte paikhia-in ZBC pen CBC tawh kikheel hi. Cikmah hunin Chin nuai ah Zomi om ngeilo hinapi politics vaisaite leh kumpi uliante in Chin nuai ah Zomi koih zawsop uh a, asimmawh uh Biakna Siate in Zomi pen Chin tawh kizakim hi ciin tudong len cintenin Zomi hihna khahsuah nailo hi. Zomi itna pen politics leh kumpi ulian Zomite sangin biakna siate mapanna kicianzaw ahi tam maw kici thei hi. 2014 Census ah zong mapanna ah biakna lamte in Zomi cini cikei leh bang acitam cih view masa hong suah ing. Kawlgam Zomite in Chin tawh amehkop laitakin gamdang tung UN huhna ngahte Chin min tawh kipaisaklo ahih manin Zomi min tawh phu-in tung uh a, gamdang tung Zomite Chin tawh kisai nawn kilkello zahciang dongin kikhen sitset hi. Hih view in khangthakte muhna hi.\n2 Chin lukhu nuai ah Zomi, Laimi, Khumi, Mizo, Asho ... cihte om hi( Mahsahlah ulianluite ngaihsutna)\n- Hi view pen kumpi ulian luite leh Kawlgam sung Zomi politics sem pawlkhatte in Kawlpau pau leh ko Chinte ciin gen uh a, Zopau pau leh ko Zomite ci uhi. Anih-in akikim hinapi Chin lukhu nuai ah Zomi, Laimi... cihte om hi ciin khangthakte muhna peuhmah thudonlo uhi. Zomi sung aminnei mawhlo khat in, " Khuapi 3 uk ut maw - Zomi, Khuapi 9 uknuam maw- Chin; Chin kici leng meetzaw ni ciin Zomi hihna neusek ulian makai tampi om tazen hi. Chin kici leng Chin state - Kawlpi zong huamlo, Zomi kicileng Chin state, Kale- Kabaw valkey (Langkui mual pan Tamu gamkhungnung dong), Lamka kual (Manipur) leh Mizoram dong leitang huam hi. Minam hihna tawh Zomite omna gam khempeuh huam hi kici thei hi. Zomite Chin nuai ah aneusekte hangin 2013 ZBC pen CBC tawh kheelna leh 2014 Census ah Chin leh Zomi kikhen sitset ta a, Kawlgam ah Chin mimal teng2 val kiamin Zomi teng2 valtak i'om lam kithei pan hi. 2014 kumin UNO ah Zomi cih hong kiciamteh ta hi.\n3 Zomi (Chin-Mizo-Kuki) ahuam azatna kibang hi.\n- Hih view pen Chin deihte in Kawlgam ah Chin, Mizoram ah Mizo leh Manipur ah Kuki kici mite ZOMI vive hi acite ahi hi. Kawlgam ah Zomi leh Chin ibuai leltak hangin Mizo leh Kuki zong eimi hi cih athei khalo, Kawlgam kumpi biakna politics makai ulian omlai hi.\nEtkikna- Nambat 1 leh 2 pen Kawlgam sung bek tawh kisai a, Nambat 3 pen Leitungbup Zomi om khempeuh tawh kisai hi. Kawlgam sial khekhap kuak bek ah awngawng lai ding maw, Kawlgam pualam ah zong khuadak ding cih ngaihsut huai hi. Hih debate tawh kisaiin mimal kikolo-in ingaihsutna kikumkhawm ciat ni.\nMimal kiko kinopmawhna piangsak a, athu kidawntuahna in muhna hong zaisak ding hi. Thuhoih kikum nuamte tung ah kilungdam hi.\nPosted by: Lang Khan Khai <langkhankhai@gmail.com>\nReply via web post•Reply to sender•Reply to group•Start a New Topic•Messages in this topic(1)


url: =Dec. 26, 2020 Pasian masak zawkna hangin suahtakna ~ MUC\nDec. 26, 2020 Pasian masak zawkna hangin suahtakna\nAdmin 11:25:00 PM Articles, Offertory Reading Zomi\nPasian masak zawkna hangin suahtakna\nAdventist pastor Edison leh a innkuante in Peru gam, Trujillo khua pan kituahkhia ding hun hong tungta hi. Dec.26, 1999 kum,zingsang tungin a innkuante kiangah, “tho un, tho un, kinawh, kinawh’ ci-in phong hi. A zan nitakin lumhak uh ahih manun zingthawh ziakai uh hi. Inn pan pusuak khia ding hita, a tanu khatin a pa tungah zingsang biakpiakna nei nawn lo ding maw, ci-in a pa dong hi. A pa in mawtaw sungah nei mai ni. Zekai ta hang, ci-in dawng kik hi.\nA tanu in a pa tungah “ biakpiakna nei lo-in inn pan pusuak khia ngei lo ding , na ci ve leh, ci kik hi. A nu le pa in zong hi sa pah uh a, biakpiakna neih ding thupi masa zaw mah hi, ci-in biakpiakna nei phot uh hi.\nBiakpiakna a man khit uhteh mawtaw tuan nading mun a va zuat uhleh mawtaw paikhia khin hi. Sumngah kik lo uh hi. Ahi zongin tua mawtaw in lampi ah tuahsia-in mi 16 in sihlawh hi, cih za uh hi. A innkuan-un tuahsiatna thuak mite ading dah uh a, amau innkuan suahtakna hangin Topa tungah lungdamna ko uh hi.\nThuumna: Tu kumthak a kipan na khempeuh ah Topa masak ding kisam hi. Sum le paai zatna-ah zong na dangdangte ading na zat ma-in sawm-ah khat leh sumpi khia masa in.\nThungetna: Vantung Pa aw, tuni sawm-ah khat leh sumpite hong sang in. Na khempeuh ah nangmah kong masak zawk nadingun hong huh in. Amen.


url: =Khantoh nadingin kikhelna ~ Khup Lian Thang :: ZOMI DAILY\nposted on 25 November 2020 at 8:22 am Lomkholna: Article, Khuplianthang\nLeitung kikhelna pen hong manlang lua mahmah ta a, mite’ nisim nuntak khuasakzia, sum zon paaizon zia, innkuan sung kizopzia, pilna siamna zonzia, gam ki-ukzia, cih bangin mun khempeuh ah kikhel mang ta hi. Tunai-a hong piang ahi Covid-19 cih a kilawhbaih natna hangin zong leitung ah mihingte’ nisim nuntakzia khempeuh phial ah kikhelna lianpi hong tung hi. Kikhelna tawh a tonkhawm zote in amau mailam ding pen a lungnophuai le a khangto ding hipah a, kikhelna le khantohna tuamtuam a om hangin hunlui ngaihsutna a lui le nasepzia a lui mah ah a om laite pen damdam in a nunglam ah a tung ding ahi hi. Hih pen ut thu utloh thu hilo in tulaitak in leitung bup in a tuah khak thu ahi hi. Kawlgam bek , Zomite bekin a tuahkhak thu hilo in leitung bup in a tuahkhak thu ahi hi.\nInternet/Smart Phone/Khuaktuh (Artificial IntellIgence)\n1990kum khit khat lam panin internet pen mi khempeuh in a zattheih dingin hong om a, tua in nisim nuntak khuasakzia kilamdangsak mang hi. Kithuzakna, kizopna, van le nate bawlna ah nakpi takin baihzaw le kikhel gawp in leitung bup pen nidang hun tawh tehna in khua sung khat-a a teng khawm tawh kibang ta hi. Nidang in lai kikhak ciangin hun saupipi la in, internet hong om khit ciangin, gentehna in, tun khak in tun a kingahpah theihna Email hong om hi. Gam khempeuh, nasem khempeuh in nasepzia lemzaw muanhuai zaw le manlang zaw tham ahihmanin internet le setvam setkhuak pilna (Digital Technology/Informantion Technology) tungtawnin khattohnate zangin mite’ khantohna dingin kizang ziahziah hi.\nTua mah bangin 2000kum khit lam ciangin Moble phone te mun ah Smart phone nakpi takin hong kizang a, nopna kikhelna le khantohna lianpi mah hong tuntoto hi. A diakin hih bangin natna lianpi aom hun sungin sang laisinna, zum nasepna, sumzon paaizonna, van zuakna tuamtuam pen mimal in kimuh kullo in hih set le vante zangin maban kipelh lo dingin ma kisuan to veve hi. A diakin hih bang hun ciangin gam khangtote, khanttohna tawh a tawn khawm gamte in a maban uh nawngkaina tampi a om hangin maban na zom toto thei uh hi. Singapore gam bangin hih bangin covid hun sungin a kumpi sangte uh kah veve in, sum bawl paaibawlna ah a maban uh na zom toto thei veve uh hi. Kawlgam dan, gam khangto nailo, khantohna tawh a tonkhawnlo gamte in sepzia bawlzia ding kithei loin mailam ding pen a ngaihsut-hak mahmah dinmun hong suak hi.\nSmart Government/ E-Government/ Smart City\nGam ki-ukna lam ah kumpi makaite in zong tulai leitung’ khantohna te tawphah in gam ki-ukzia ahi zongin, vaipuak lak dan tuamtuamte ah ahi zongin, gam sung khantoh nadingin vaihawmna ah ahi zongin pilvai takin na kalsuanta uh hi. Kumpi tungah a kisam tuamtuamte vaihawmna ah, a mi mahmah a laidal mahmah in paikul piakkul nawnlo in Online panin bawl in kumpi tungah Internet zangin kikhak ziau ta hi. Gam mite’ mimal tangthu te zong pen hoihtak kimtakin kumpi in amau vankholna (Data Center, Server) pi sungah kepsak lel uh hi. Gam mi khat tawh a kisai thu khempeuh, gam mite’ cidamna, a pilna a siamna, a nasep ngei, a pi a pu apu sawn cih ciang dongin kim takin kikepsak hi. Gam mite in amau kiciamptehna khat (Identity Cart) tawl lel in a utut na ah pai thei, zato a paileh zong nidang in bang natna nei ngei, bang tawh kilemlo cihte gengen kullo in zato te in ama thu ciamtehna na nei khin uh hi. Census bawlna in sum tampipi bei kul nawnlo a, a kibehlap a omleh a vankholna phualpi (Data Center) ah a thak behlap tohtoh hilel hi.\nKhuasung kilamhzia ah zong, a hawl omlo motor le bus te, a hawl omlo meileng te khawng kizang ziahziah ta hi. Muanhuai zaw, lemzaw, cidamzaw, hun man zaw tham hi. Zum tampi ah lengla do dingin mimal kul se lo in khauktuh (Artificial Intelligence) zangin lengla kido sak ta a, thu le la tampi tak pen tua setlevante in na vaihawm ziahziah sak thei ta uh hi. Gam mite a kem a khoi ding zato phualpi te, naupang pattahna sangpi te, zum na sepna phualpite, van le nate bawlkhiatna phualpi te ah hih bang van le nate vive tawh a kikalsuan toto dinmun hi ta hi.\nKhantohna Tawh Tonkhopna\nVan le nate khantohna, sepzia bawlziate khantohna pen manlang lua mahmah ahih manin tua khantohna tawh tonkhoploh a phamawh a thupi penpen in thungaihsutzia zong kikhel in khantohna tawn tonkhop ding ahi hi. Gam khangtote, Europe gamte, America gamte, nisuahna lamah gam khangtote, koigam koikoi ah ahi zongin, a gam makaite pen hun tawh kizui in na khangto , khantoh nopna lungsim a nei te na hi uh hi. Singapore gam bang ah hileh kumpi sung nasepna, khuasung tuisung nasepna ah, hun tawh kituakin a thukhunpite a tatzia a zatziate uh khel ding haksa sa lo uh hi. Hun kikhelna, natna lianpi omna, nasem te nasep a baih semsem nading, sum le paai zong a tam theihthei nading ahih nakleh a baih theihthei mipite adingin a lem theihthei dingin sem uh hi. Tua sepzia bawlzia a khel ding pen thunei makai, gam’ mailam ading a gelkholte, kumpi nu nasem te a hi uh hi. Amau dinmun amau panmun pen thupi mahmah a, tua bangin gam makaite kikhelnopna lungsim in thu tampi na khel mahmah hi.\nTua bangin a om sa khantohna lah a kia lo ding, huntawh kizui in kikhelna a zuih zawh na dingin Singapore makaipite a kum tam ahih hangin amau tawh nasem khawm dingin a khutzatte pen hun tawh kituakin khantohna a phazo khangnote in panmun thupi a lianpipi na ap uh hi. US kumpite zong a kumpi a makaite a kum a tam ahih phial hangin amau ahuh, a panpihte, a thudotpi tampitak te pen khangno khanglai vive mah na lim zat mahmah uh hi.\nA kigen mahmah ahi Europe gam ah a khangto le tenna dingin a nuampen lamah a kiciamteh ahi Finland gam-a a makaite bangin khangno vive na lim zat mahmah uh hi. South East Asia ah gam khangto pen khat mah ahi Malaysia te in 2018 in a makaipi Dr. Mahathir Mohamad bang pen kum 93 bang hi in, amau kumpi ukna sungah a Minister khat ahi Syed Saddiq pen kum 26 bek hicitciat hi. A thupi ah, nasem ding gam makai dingin a kum a tam a tawm cih himasa pen hetlo in a thungaihsutna, paizia sanziate pen hun tawh kizui in a khangto a thak ngaihsutna, nasepzia le kalsuanzia thupi a sa ahih ding a thupi penpen ahi hi.\nZomite Sungah Kikhelna\nKawlgam mi, Zomite le a tunga gam khangto minam khangtote tawh kitehkak pah theih bel hilo ding hi. Amau pen a om sa, a mau neihsa, a gam ii khantohna dinmun pen na khangto mahmah khin hi. Ahih hangin amau tawh kikim theihna ding mun khat om veve lai hi. Tua in huntawh kizui in kikhelnopna le khantohnopna lungsim neihna ahi hi. Tua lungsim ngaihsutzia bulphuh kawmsa in, Zomi mimal kim in amau maban ciat ah ma a suattoh theih ding lungulhhuai mahmah hi.\nZomite ngeina, zatdan, u sung nau sung innkuan sung kalsuanzia kimakiahzia ah a beisa in Zomite in a neih uh ngeina hoihte kepcing ding a thupit mah bangin phattuamna a pia lualo huntawh kizui in a lem taktaklo vaite a om leh zong khel tohtoh theih ding thupi ding hi. Kumpi nasepna, sum zon paaizon nasepna peuhpeuh ah, a beisa in a kizang ngeina hoihlo tampi panin ahihtheih zah in kikhel in mipi nautangte’ nisim nuntakna adingin a noptheithei a baih theithei ahih nadingin sepzia bawlzia ah kikhel in khantoh theih ding thupi ta ding hi. Tua pen tulai khuahun luanzia zong hong hita hi.\nGam kalsuanzia, ki-ukna zia na sepzia policy pipi a khel thei ding pen gambup makaipi te, mipi’ tangmi te, biakna makaipite hipi pen in tua bang kikhelna hong om nadingin hong makaih thu hong hilh ding, thu hong sungin huntawh kituakin khantohna lamah hong kalsuanpih dingin I muang I lunggulh mahmah hi. A tuantual, a haksa, a genthei mipite nuntakna a lamsang ding, thulela a lem theithei le a baih theithei dingin sem in khantohna lamah a tunpih dingin Zomi mimal kimin vaipuak neikim ciat uh a, makaite in zong tha le ngal sit hetlo in vai haksa khempeuh ah mipite tawh kikop in a nawk nak uhleh, a sawt loin Zomite mailam ding hong limci mahmah ta ding hi. Khup Lian Thang\nPrevious: Innkuan sungah Pate guallelh theihna\nNext: Christmas ~ Rev. Zam Khat Kham\nPa Dai Za Thawn (Thalmual, kum 57) in hongnusia